qundao/data-zh-poetry huggingface dataset:
永嘉真覺大師真贊
作者：釋德洪
朝代：宋

情根無功，意識無作。
現量圓成，見聞知覺。
如鏡受燈，光無壞雜。
烈火焚燒，河流湍逝。
谷風怒號，大地依止。
俱無知思，亦復如是。
此湼槃門，如鼓塗毒。
曹谿撾之，聞者僵仆。
以椎授公，萬像驚縮。
光明之語，粲如日星。
精嚴之行，清如玉冰。
惟不傳者，與空相應。
我初學道，如握與拳。
晚乃覺之，如手安然。
有時而用，搏取大千。
永固登小閣
作者：釋德洪
朝代：宋

老僧乞食城郭去，小閣無人獨自登。
急雨忽来添瞑色，諸峰領畧露寒層。
永明禪師生日
作者：釋德洪
朝代：宋

教乘法檀越，宗門禪判官。
今朝藏不得，推出與人看。
看看，夜行只管貪明月，不覺渾身露水寒。
永明禪師生辰
作者：釋德洪
朝代：宋

西湖水生洲渚失，南屏雪盡峰巒集。
新春歸来誰使令，殘臘遁逃追不及。
死生難分後先際，古今不與絲毫隔。
平生說法如雨雲，說得分明惟此日。
永明禪師真贊二首·其一
作者：釋德洪
朝代：宋

三界種性，有萬妍醜。
生順死逆，夢夜想晝。
往復無間，聲度垣牖。
皆依末那，戲論成就。
而末那體，無作無受。
譬如空花，實無而有。
一念了知，光明通透。
我如是見，無有錯謬。
是爲心宗，祖佛授手。
孰振頽綱，秀傑奇茂。
稽首永明，月臨星斗。
永明禪師真贊二首·其二
作者：釋德洪
朝代：宋

以公風神，爲我律度。
交神見之，是真保護。
汪履道家觀古書
作者：釋德洪
朝代：宋

風流前輩已成塵，筆跡猶爲世所珍。
促膝猛觀驚盛事，臨風長想見斯人。
氣生偉逸龍蛇動，秀發精神點畫新。
破篋尚能多此物，且欣汪子未全貧。
汪履道家觀所蓄煙雨蘆鴈圖
作者：釋德洪
朝代：宋

西湖漠漠生煙雨，浦浦圓沙鳬鴈聚。
今日高堂素壁間，忽見西湖最西浦。
翩翻兩鴈方欲下，數隻飄然掠波去。
獨餘一隻方穩眠，有夢不成亦驚顧。
蕭梢碧蘆秋葉赤，青沙白石紛無數。
我本江湖不繫舟，爾輩况亦江湖侣。
令人便欲尋睿郎，呼船深入龍山塢。
汪履道家觀雪鴈圖
作者：釋德洪
朝代：宋

水落陰湖洲渚生，風折敗荷枯葦莖。
白沙鑿鑿墨雲重，熟視滿空翻玉英。
湖邊兩鴈誰教汝，穩卧自多高世情。
惠崇逸想巧圖畫，定應愛汝夢漏清。
汾陽十智同真二首·其一
作者：釋德洪
朝代：宋

十智同真面目全，於中一智是根源。
如今要見汾陽老，劈破三玄作兩邊。
汾陽十智同真二首·其二
作者：釋德洪
朝代：宋

十智同真選佛科，汾陽佛法本無多。
愛心竭處尋真智，面目分明會也麽。
汾陽昭禪師真贊
作者：釋德洪
朝代：宋

維摩杜口，釋迦饒舌。
動容顧瞻，非默非說。
雖宣一字，不露點墨。
稽首汾陽，千聖同轍。
治中吳傅朋母夫人王逢原之女也傅朋作堂名養志乞詩爲作此
作者：釋德洪
朝代：宋

少節暮年名太重，詔書致之堅不動。
當年捧檄良爲親，安知坐中有張奉。
茅容避雨依樹叢，旁人夷踞渠獨恭。
朝來殺雞本供母，從教牀下拜林宗。
兩翁高行今誰繼，吳侯作堂深措置。
鏡中勳業姑置之，自廣其心養其志。
傳聞絕似廣陵公，從來孟陶風味同。
未能侯門煩倒屐，想見窗户開青紅。
夫人年高視聽捷，扶持不用如華妾。
十分金葉壽千齡，笑看醉紅潮玉頰。
泊舟星江聞伯固與僧自五老亭步入開先作此寄之
作者：釋德洪
朝代：宋

煙霏含空青，向晚望逾好。
欲行落瀑邊，俊鶻屢側腦。
偶攜白髪禪，步盡青松道。
孤鴻聊送目，瘦策自扶老。
甚欲東澗陰，縛屋安井竈。
我亦個中人，歸計嗟不早。
永愧巖上僧，松鬛和雲掃。
法輪齊禪師開軒于薝蔔叢名曰薝蔔二首·其一
作者：釋德洪
朝代：宋

人世百年蝴蝶夢，紛紛栩栩逐春繁。
觀根戯掃旃檀座，随意爲開薝蔔園。
君每據梧深有味，我来欲問自忘言。
叢林何必猶迷照，香在枝頭不在軒。
法輪齊禪師開軒于薝蔔叢名曰薝蔔二首·其二
作者：釋德洪
朝代：宋

響石岣嶁峰下寺，小軒開處近山房。
苾芻来問宗風事，薝蔔爲薰知見香。
聊復淡然成獨坐，從教此語徧諸方。
鈍根不識金輪轉，摘葉尋枝謾嗅芳。
法雲同王敦素看東坡枯木
作者：釋德洪
朝代：宋

此翁胸次足江山，萬象難逃筆端妙。
君看壁間耐凍枝，煙雨楂芽出談笑。
想當郤立盤礴時，醉魂但覺千嵒曉。
恨翁樹間不畫我，擁衲扶筇送飛鳥。
併作玄沙息影圖，禪齋長伴爐煙裊。
王郎自是玉堂人，風流合受鶯花繞。
何爲愛此枯瘦枿，嗜好果超凡子料。
爲君援筆賦新詩，詩成一笑塵寰小。
泗州院旃檀白衣觀音贊
作者：釋德洪
朝代：宋

我聞菩薩昔因地，所供養佛名觀音。
從聞思修入悟心，心精遺聞而得道。
見聞覺知不可易，譬如西北與東南。
而此乃曰聞可遺，令人罔然墮疑網。
龍本無耳聞以神，蛇亦無耳聞以眼。
牛無耳故聞以鼻，螻蟻無耳聞以身。
六根互用乃如此，聞不可遺豈理哉。
彼於異類昧劣中，而亦精妙不間斷。
况我自在慈忍力，無畏解脱獨不然。
鐘鼓俱擊聲不同，知其不同是生滅。
而二種聲不相參，即是同時寂滅法。
稽首浄智功德聚，廣大莊嚴悲願海。
憫我心明力不逮，時時種子發現行。
如人因酒而發狂，戒飲輙復逢佳醖。
願滅顛倒癡暗障，願獲辯才智慧藏。
游戲十方微塵刹，亦施無畏利衆生。
凡曰有心能聞者，同入圓通三昧海。
注十明論
作者：釋德洪
朝代：宋

了知無性滅無明，空慧須從戒定生。
頻呼小玉元無意，只要檀郎認得聲。
洞山祖超然生辰
作者：釋德洪
朝代：宋

希郎真吾道門友，初見忘年今耐久。
天機深穩道骨清，詩句誰令愕人口。
可憐佳處未全知，但見兹篇氣渾厚。
我生癡魯人所棄，洞視胸中了無有。
但忻所至有青山，依倚叢林遮百醜。
君才一籌勝却我，胡爲包腰反隨後。
人生嗜好調自殊，海上舊聞人逐臭。
江南長憶好雲泉，今日雲泉長入手。
萬頃蒼然几桉間，作詩舉以爲君壽。
理毫聊爲試冰華，小字明窗看揮肘。
洪玉父赴官潁川會余金陵
作者：釋德洪
朝代：宋

迂疏世不要，冷落眠山寺。
空山斷往還，落花自流水。
平生所懷人，那料千里至。
懽極看屋梁，通夕不成寐。
曉從城郭來，山亦爲余喜。
登門見眉須，已覺增爽氣。
洪徐皆人龍，論議例英偉。
君於二老間，妙語發温粹。
胡爲下僚中，混此萬乘器。
攝衣願從君，舉步懼推鄙。
安知出愛忘，劇談略勢位。
便欲攜與東，載我以船尾。
予生分奇蹇，事事得敗意。
獨於天下豪，未識已神契。
天公亦見憐，以此厚我耳。
西湖今古勝，前輩風流地。
風月久乾沒，畫舫誰料理。
行當入君手，想見飽風味。
不得陪清游，起坐終夜喟。
定有湖上詩，無辭遠相寄。
洽陽何退翁謫長沙會宿龍興思歸戲之
作者：釋德洪
朝代：宋

何郎西州來，逸氣掃秋晚。
平生貯書腹，中有文武膽。
材如駱賓王，其直亦不減。
上書論國事，忌諱失料揀。
居然爲逐客，安免投手板。
世方例皮相，我亦作白眼。
閉門古寺中，一榻聊醫懶。
邇來偶病渴，意緒覺蕭散。
頗懷當壚人，楚岫屢欲鏟。
我從山中來，攜被夜假館。
地爐擁紅金，妙語容細款。
凛然忠義氣，不肯受盤綰。
正恐復一吐，與民作温暖。
坐覺舟壑走，歲月不可挽。
人生一夢耳，勿作鏡中歎。
何當結後期，相攜游汗漫。
浙竹
作者：釋德洪
朝代：宋

龍孫初長浙江曲，疏影蕭蕭濯寒玉。
平生知愛足風流，只有山陰王子猷。
而今流落蒼崖頂，暗換年光鄉路永。
冰敲雪壓未應衰，鸞鳳不棲空故枝。
堅幹猶堪製長笛，最合宫商勝金石。
爲君吹動鏡湖秋，驚起雙龍翼小舟。
海上初還至南嶽寄方廣首座
作者：釋德洪
朝代：宋

天風吹笑落人間，白髪新從死地還。
往事暗驚如昨夢，此生重復見名山。
倦禪想見堆危坐，知法應抛放縱閑。
初嚼芳鮮動詩思，一篇先寄倩君刪。
海棠
作者：釋德洪
朝代：宋

酒入香腮笑未知，小粧初罷醉兒癡。
一枝柳外墻頭見，勝却千叢著雨時。
清侍者自長沙歸雲居来辭且乞偈余斂目想見清自遥田莊拄策而上將及到天亭回視諸峰如關種所作廬山夕陽圖
作者：釋德洪
朝代：宋

到天亭下開春曉，叢摺萬峰螺髻青。
瘦策緣雲上峰頂，爲誰粧點夕陽屏。
清凉大法眼禪師真贊
作者：釋德洪
朝代：宋

非風幡動，非風鈴語。
見聞起滅，了無處所。
何以明之，俱寂静故。
此光明藏，平等顯露。
由本無明，愛欲慳妒。
如隔日瘧，痛自遮護。
有能了者，即同本悟。
索爾虚閑，随緣静住。
一切仍舊，自無染污。
爲物作則，嶮崖之句。
不可犯干，如大火聚。
清大師還姑蘇塔其師骨石弔之兼簡其弟
作者：釋德洪
朝代：宋

聞說高懷照雪霜，道容一見自清涼。
今隨生死晦心月，空使湖山藹德香。
故紙不堪看竹籠，凝塵那忍拂繩牀。
安門弟子真持遠，獨爲斯人未始亡。
清明前一日聞杜宇示清道芬
作者：釋德洪
朝代：宋

籬外花如海，閒軒小寢驚。
最先聞杜宇，更覺近清明。
雲怒必爲雨，風和抝得晴。
阿芬甘劣我，笑裏恰詩成。
清臣先臣過余於龍安山出羣公詩爲示依天覺韻
作者：釋德洪
朝代：宋

隨軒文字海，異寶羅周遭。
忽見張公詩，雪浪翻驚濤。
坐令千巖秋，萬壑風怒號。
如君閲縉紳，異材雜蓬蒿。
我公廊廟姿，王室久勤勞。
只今天下望，北斗太山高。
驗君平生術，月脇窺秋毫。
嗟余人世外，靈臺關鑰牢。
行將侶白鷗，浩歌作遠逃。
已作華亭叟，月明水一篙。
渡海
作者：釋德洪
朝代：宋

萬里來償債，三年墮瘴鄉。
逃禪解羊負，破律醉檳榔。
瘦盡聲音在，病殘鬚鬢荒。
餘生實天幸，今日上歸艎。
温上人自廬山見過
作者：釋德洪
朝代：宋

雀羅門巷榻凝塵，千里相尋駭四鄰。
好事真誠虹貫日，照人清氣水含春。
忽驚我禍今無比，高笑君癡亦絕倫。
此别遥知想標格，淺雲東崦對冰輪。
游南嶽福嚴寺
作者：釋德洪
朝代：宋

生計居然成脱略，投老南來看衡嶽。
禹谿久留困霖雨，低摧悶若剪翎鶴。
朝來南尋度坡壠，針水秧齊鳥聲樂。
風光融融一都會，鬼祠雄深抱山脚。
梯空延緣止巉絕，瘦策扶衰意超豁。
拂雲蒼杉雜錦石，紫藤綠蔓相連絡。
石橋下視隔人世，但覺嵐光翠如潑。
亭泓無波自紺碧，澗草有香空錯莫。
忽驚梵宇墮林梢，寶勢飛翔照深壑。
欹斜萬礎盤蒼崖，十步一樓五步閣。
冰柱瓊窗不知數，旒蘇一一垂簾箔。
犀顱道人相笑迎，冰雪形容無住著。
午梵清圓林葉動，天花細雨無時落。
憑高且復息疲頸，心清别殿鳴風鐸。
雲開千里上眉睫，吳楚江山見濃薄。
𡺸闍如有女正色，春不洗粧秋拂掠。
紫蓋頎然似矜妬，半出晴煙翠稜抹。
永懷堂堂武津老，天骨開張耳重郭。
三生來游等兒戲，靈山一會儼如昨。
他年遺跡舊巖下，拴索猶存衆驚愕。
解云此山增智力，鵬飛天風轉羊角。
江西駒兒快騰踏，青原麒麟亦超卓。
折足鐺中過一生，野蔬數根陳五合。
故庵遺塔尚依然，行誦神交付冥漠。
影不出山豈難事，准擬茅齋就林縛。
退之南遷曾過此，好語誇詞雜嘲噱。
自謂忠誠動嶽靈，望碑字字猶精確。
但餘佳處不可狀，浪禿霜毫秋色闊。
東坡唾笑成文章，山川勝處多奇作。
暮年亦爲儋耳游，不一過山山愧怍。
爲君試將說禪口，掉頭長吟擁山衲。
心胸便欲揑荒怪，落紙雷搥散風雹。
要將傑句酬佳景，未怕山容作顰頞。
游南禪
作者：釋德洪
朝代：宋

智光廣大精進力，化作人間釋梵宫。
我亦生涯無一鉢，伴公他日聽樓鐘。
游太平古寺讀舊題用惠上人韻
作者：釋德洪
朝代：宋

步盡長廊覺倦遊，叢蕉出屋小軒幽。
壁間詩在紅埃滿，窗下香殘碧縷浮。
喜有繩牀容我借，更因茗盌爲君留。
忽驚林杪湘山露，誰作江天數筆秋。
游廬山簡寂觀三首·其一
作者：釋德洪
朝代：宋

廬山覺未老，儼然舊風姿。
樹石亦仙骨，逢春更華滋。
爪分煙翠層，千丈垂白霓。
貪看讓爭席，舍者爾爲誰。
游廬山簡寂觀三首·其三
作者：釋德洪
朝代：宋

怒龍鬬未已，角尾相攀牽。
巨石爲解紛，背腹遭虬纏。
千年毒不死，槎牙带雲煙。
樹間宜畫我，乞與人間傳。
游廬山簡寂觀三首·其二
作者：釋德洪
朝代：宋

蒼石大如屋，古木出虬枝。
四注陰其下，地坐黄冠師。
山行倦日永，聚話遂忘疲。
行看洞中境，都是寂音詩。
游白馬寺逢安心上人
作者：釋德洪
朝代：宋

繖蓋山前曾卓錫，晉安王初造禪室。
水火定成人未知，部曲不前馬辟易。
牀邊卧虎如睡犬，王雖及門不敢入。
冰雪親瞻道德容，再拜平生願心息。
兩泉俱出雌雄龍，玉殻靈龜蛇五色。
聦禪笑傲賢王喜，魚龜乃能就掌食。
高風乾沒五百年，依舊雲山如夙昔。
雨中來遊春已老，忽見江南少年客。
坐中偶生鄉井心，想見禪山倚天碧。
清境幽閒欣可名，偶然得句因題壁。
游白鹿贈大希先
作者：釋德洪
朝代：宋

昔人隱臨湘，解跨白鹿游。
公來弔陳迹，但有林壑幽。
春風掃夕陰，雌霓飲澗湫。
披晴望形勝，衣裾空翠浮。
道人高尻揖，自陳語和柔。
烏猶爲人好，草亦能忘憂。
矧汝家臨川，共飲西津流。
欣然爲題詩，清絕如霜秋。
詩成又自錄，小字如蠅頭。
意重恐難荷，鄉義良已周。
遙乘知興耳，興罷夫何求。
我和無好語，效顰增嘆羞。
游薦福題淺沙泉
作者：釋德洪
朝代：宋

六月稻田龜兆坼，十日愁霖潦翻室。
試來嵒下酌此泉，□寒一泓無減溢。
以杯浮之著沙石，戲投鮒魚露尾脊。
誰令空階響環珮，卧聽泠然心境寂。
詩成窗户濕空翠，便覺西山排闥入。
游跫然亭
作者：釋德洪
朝代：宋

道火何曾燒著口，問透法身藏北斗。
當時我若見雲門，一杖打殺乞與狗。
游靈泉贈正悟大師
作者：釋德洪
朝代：宋

支徑入山寺，雲林如見招。
小軒臨絕壑，危閣礙層霄。
瓶泣地罏暖，屋睛巖雪消。
大師京國舊，放意話州橋。
游龍山斷際院潛庵常居之有小僧乞贊戲書其上
作者：釋德洪
朝代：宋

趙州只有一箇齒，潛庵一個恐不趐。
雖然下下都咬著，鹹酸自分鹽醋味。
龍興古寺曾閉門，斷際雲孫第十世。
勸人莫信馬大師，一口吸盡西江水。
游龍王贈雲老
作者：釋德洪
朝代：宋

正中妙叶百怨門，寶鏡孤風天下聞。
緇州道價直乾坤，毛骨真是延公孫。
楊廣山頭草木熏，公獨深密護靈根。
衲子雷動雲崩奔，暗中明露涇渭分。
醉李有叟笑臉温，膽大三世一口吞。
枯木能花爲誰春，春光化爲吳山雲。
即今住山典刑存，木蛇且無刀斧痕。
我游山隈野水濆，松間見之鬢爲掀，留我更宿聽啼猿。
人間行役膏火煎，公特見戲非誠言。
頽綱已墜引手搴，乃欲奔走鞭短轅。
要當努力續烈燄，大興洞上追曹源。
湓江宿舟中
作者：釋德洪
朝代：宋

琵琶亭下孤舟宿，夜静風清水四圍。
蝴蝶夢中江月白，蘆花鳴笛釣船歸。
湘上閒居
作者：釋德洪
朝代：宋

夜清暑雨過，四壁草蟲鳴。
一枕幽人夢，半窗閒月明。
摧頹宏法志，老大住山情。
忽憶陳尊宿，編蒲度此生。
湘山偶書
作者：釋德洪
朝代：宋

暖壓催花小雨，晴宜到面和風。
鶯舌管絃合調，蘭芽雪玉分叢。
湘山獨宿聞雨
作者：釋德洪
朝代：宋

殷牀鐘静自垂簾，庭樹無聲欲雪天。
山寺凄凉容我宿，地罏深暖枕肱眠。
銅瓶秋蚓爲誰泣，蠟燭春花亦自妍。
夜半夢回聞驟雨，十年蹤跡一茫然。
湘西暮歸
作者：釋德洪
朝代：宋

筍輿鼓角背層城，湘水涸盡行沙汀。
嶽麓雪雲獻樓閣，橘洲煙雨學丹青。
此生多艱付跛挈，投老餘閑到寂惺。
蒼鬛萬身門窈窕，歸来風葉掃空庭。
湘西飛來湖
作者：釋德洪
朝代：宋

武林散煙鬟，一峰螺髻孤。
煙雲有奇態，華木秋不枯。
理公何許來，望見輒軒渠。
曰此靈鷲峰，何年來飛乎。
個中有白猿，爲子抵掌呼。
至今呼猿澗，飛波跳碎珠。
朅來楚國南，萬山爭走趨。
精廬開横塘，清可照眉須。
高人家武林，致此從東吳。
那知湘水西，乃有飛來湖。
連蕩滿秋色，小艇藏菰蒲。
閑來倚危檻，對立鷗烱如。
我與湘峰色，俱堪入畫圖。
溈山軾禪師贊
作者：釋德洪
朝代：宋

天骨巖巖，美髯玉頬。
冰雪在躬，霹靂爲舌。
軒昂萬僧，衆星中月。
視其心胸，山包海容。
大溈小興，振其家風。
叢林百世，見者肅恭。
漣水觀音像贊
作者：釋德洪
朝代：宋

聲音語言形體絕，何以稱爲光世音。
聲音語言生滅法，何以又稱寂静音。
凡有聲音語言法，是耳所觸非眼境。
而此菩薩名觀音，是以眼觀聲音相。
聲音若能到眼處，則耳能見諸色法。
若耳實不可以見，則眼觀聲是寂滅。
見聞既不能分隔，清浄寶覺自圓融。
以無執故則有光，雖有千臂如兩手。
以無分别故寂滅，雖有千手如一身。
既無分别亦無執，雖有千眼兩目同。
故稱光音寂静音，及觀世音三種異。
稽首對現妙色身，徧一切處如虚空。
妙哉此像非筆畫，厭足佛子欣慕心。
藕絲銖衣春霧白，覆此随好光明聚。
一切衆生熱惱滅，我手方捨甘露枝。
唯佛子因心清浄，如水澄澈月清亮。
借於畫工百巧技，如暗室眼以燈見。
了知此畫非工有，謂燈能見其可哉。
我無此像乃能贊，如眼見物不自見。
自能說偈不蓄像，眼有見矣燈亦可。
願持此大解脱門，施衆生作無所畏。
世世但無礙辯才，稱贊觀世音功德。
漣水觀音畫像贊
作者：釋德洪
朝代：宋

稽首浄聖甘露門，無量勝身徧沙界。
應諸衆生心所求，譬如春色花萬卉。
西方肅殺憂愁地，故住寶陀落伽山。
此方教體在音聞，故稱名者得解脱。
一切衆生殺心盛，癡暗不見不發心。
故現鷹巢蚌蛤中，亦作畫師畫其像。
菩薩豈有種種心，皆其悲願力如是。
何人毫端寄逸想，幻出百福莊嚴身。
屹然欲動千光集，譬如將回紫金山。
瞭然欲瞬衆生好，譬如欲坼青蓮花。
蠻奴水王来獻誠，想見細雨天花落。
衆生五濁熱惱中，色欲愛見所熏炙。
忽然覩此寶月相，一切毛孔皆清浄。
成此不思議功德，皆因上人心所獻。
願我早熏知見香，願我常披慈忍服。
願魔障山速崩裂，願大智慧常現前。
心精遺聞證圓通，自然静極光通達。
我當定如觀世音，一切衆生願如我。
潭州東明石觀音贊
作者：釋德洪
朝代：宋

大悲智光本無礙，於一切處常發現。
豈特夜半瓦礫間，始復爛然上霄漢。
此邦衆生共勝業，時節成熟故如是。
譬如日月行虚空，水無穢潔皆照臨。
灰沙若沉波自寒，圜影於中迥殊特。
稽首妙智光世音，是娑婆界真教體。
應機而現爲說法，信心起處說法竟。
我今見境得成就，亦同音聞獲圓通。
六根遲速雖不齊，要是一精明所現。
我知暗相不能昏，與彼心精遺聞處。
衆塵隔越妄分别，常真實中無是事。
死生之變尚不改，豈有根塵乃能蔽。
願令持此妙法門，於此刹土爲佛事。
一切聲色熱惱中，與衆生作清涼處。
皈命救世大悲者，願賜威光加被我。
令我獲無作妙力，令我亦名無所畏。
令我具無礙辯才，令我入一切種智。
我及一切諸有情，皆如觀音得自在。
濟上人求偈二首·其一
作者：釋德洪
朝代：宋

圓通搥碎牢關後，古鏡發光金石開。
穩坐龍安今七日，從教山路滑于苔。
濟上人求偈二首·其二
作者：釋德洪
朝代：宋

李珣骨已成丘壟，仲遜身猶占水雲。
扶策南来山滿眼，實頭鄉話與誰論。
瀟湘八景·山市晴嵐
作者：釋德洪
朝代：宋

朝霞散綺仗天容，無際山嵐分外濃。
風土蕭條人跡静，林蹊花木自鮮穠。
瀟湘八景·平沙落鴈
作者：釋德洪
朝代：宋

寂寞蒹葭亂晚風，江波瀲灔浸秋空。
横斜倦翼歸何處，一點漁燈杳靄中。
瀟湘八景·江天暮雪
作者：釋德洪
朝代：宋

長空暝色黯陰雲，六出飄花墮水濱。
萬境沈沈天籟息，溪翁忍凍獨垂綸。
瀟湘八景·洞庭秋色
作者：釋德洪
朝代：宋

秋霽湖平徹底清，滄浪隱映曜光輪。
寒光炯炯爲誰好，倚岸憑欄興最清。
瀟湘八景·漁村落照
作者：釋德洪
朝代：宋

目斷青帘在水湄，臨風漠漠映斜暉。
漁郎笑傲蘆花裏，乘興回家何處歸。
瀟湘八景·瀟湘夜雨
作者：釋德洪
朝代：宋

嶽麓甍簷蒼莽中，蕭蕭江雨打船篷。
一聲長笛人何去，篛笠簑衣宿葦叢。
瀟湘八景·煙寺晚鐘
作者：釋德洪
朝代：宋

輕煙罩暮上黄昏，殷殷疏鐘度遠村。
略彴横溪人迹静，幡竿縹緲插山根。
瀟湘八景·遠浦歸帆
作者：釋德洪
朝代：宋

水國烟光映夕暉，誰家髣髴片帆歸。
翩翩鷗鷺西風急，凝盻滄洲眼力微。
無學點茶乞詩
作者：釋德洪
朝代：宋

政和官焙來何處，雪後晴窗欣共煮。
銀缾瑟瑟過風雨，漸覺羊腸挽聲度。
盞深扣之看浮乳，點茶三昧須饒汝。
鷓鴣班中吸春露，□□□□□□□。
無爲山十生觀音贊
作者：釋德洪
朝代：宋

死生二法，了無實相。
世駭異之，墮顛倒想。
公獨不然，十生一念。
化緣之迹，皆可考驗。
一切聲音，當以眼聽。
俱不相參，以本寂静。
要如菩薩，色相對現。
何以必之，我有大願。
無盡居士以峡州天寧見邀作此辭免六首·其一
作者：釋德洪
朝代：宋

吹毛用了急須磨，鐵脊師兄舌太多。
祖佛命根俱截斷，笑中驚倒老維摩。
無盡居士以峡州天寧見邀作此辭免六首·其三
作者：釋德洪
朝代：宋

四夷八蠻想風采，竈婦乳兒知姓名。
寄語袖中調鼎手，未容扶杖獨經行。
無盡居士以峡州天寧見邀作此辭免六首·其二
作者：釋德洪
朝代：宋

維摩願力元無盡，重見真州宰輔身。
舌本雷槌烹佛祖，筆端和氣活生民。
無盡居士以峡州天寧見邀作此辭免六首·其五
作者：釋德洪
朝代：宋

亦欲便随流水出，重惟我法付王臣。
回看坐睡横眠處，折脚鐺兒解笑人。
無盡居士以峡州天寧見邀作此辭免六首·其六
作者：釋德洪
朝代：宋

龜毛索子衲僧冤，闊角關西亦被穿。
小犢鼻頭無覓處，聽渠露地且閑眠。
無盡居士以峡州天寧見邀作此辭免六首·其四
作者：釋德洪
朝代：宋

五達衢頭梵刹新，著書来喚住山人。
折松慣掃和雲石，披衲難随沒馬塵。
無盡見和復次其韻五首·其一
作者：釋德洪
朝代：宋

謾說毗耶問疾風，主賓信手畫虚空。
争如快活月洲老，萬事收藏一笑中。
無盡見和復次其韻五首·其三
作者：釋德洪
朝代：宋

一丘一壑思迢迢，莫把山林較市朝。
江上相逢兩無語，夕陽衰草暮蕭蕭。
無盡見和復次其韻五首·其二
作者：釋德洪
朝代：宋

窗外雲閒如去鶴，門前山好似翔鸞。
此時更有疑情在，試借疑情面目看。
無盡見和復次其韻五首·其五
作者：釋德洪
朝代：宋

雖然無證復無修，撲破虚空亦可憂。
欲識老龐端的處，飯餘摩腹且閒游。
無盡見和復次其韻五首·其四
作者：釋德洪
朝代：宋

公是睡龍今縮首，我如江月且分身。
人間一戲成何事，塚外君看半卧麟。
焦山贈僧二首·其一
作者：釋德洪
朝代：宋

白下門連寺，清游入夢中。
骨驚誰囓指，世事謾書空。
梵行芙蕖淨，天寒晝火紅。
曉窗應破夢，卧聽鳥呼風。
焦山贈僧二首·其二
作者：釋德洪
朝代：宋

對牀聽夜雨，佳約是當年。
放曠隨緣去，閑心不習禪。
倚蒲趺足坐，擁衲蓋頭眠。
今識君歸處，齋餘有澗泉。
熏上人歸雲溪
作者：釋德洪
朝代：宋

聞道衡峰北，寺當猿叫村。
夜樓千嶂月，書榻一溪雲。
我慣蹈憂患，君方蜕垢紛。
莫嫌林下石，蘚涴褶衣裙。
燈禪師出蜀住此山十年爲作南食且約同住作此以贈
作者：釋德洪
朝代：宋

少年出蜀今耆艾，十見襄陽浩蕩春。
山近京畿看愈好，食兼虜饌味尤真。
君今避世成深隱，我欲移菴結近鄰。
相對無嫌太岑寂，待添明月作三人。
燈花偶書
作者：釋德洪
朝代：宋

岑寂一閑僧，春宵清興增。
竹窗催夢雨，蘭室對祥燈。
世事知虚幻，人情剪愛憎。
短長都分定，不恨百無能。
獄中暴寒凍損呻吟
作者：釋德洪
朝代：宋

由心有癡愛，癡愛乃有業。
因業疾病生，痛此百骨節。
聲相成呻吟，齒頰空咬齕。
側眼看圜扉，以手枕匣褉。
觀此心無形，安得有業結。
業結如空華，病寧有枝葉。
方作是念時，顛倒想即滅。
心造古佛様，路入法界轍。
稽首甘露味，銷此煩惱熱。
玉池禪師以紙衾見遺作此謝之
作者：釋德洪
朝代：宋

紙衾来自玉峰前，旋坼封題一粲然。
便覺室廬增道氣，不憂風雨攪閑眠。
就牀堆疊明如雪，引手模蘇軟似綿。
擁被並罏和夢暖，全勝白㲲紫茸氈。
王仲誠舒嘯堂
作者：釋德洪
朝代：宋

隔岸暮山秋翠重，少焉月作冰輪湧。
閑披白帢登此堂，絳闕神清氣深穩。
齒應銜環舌卷桂，兩鬢西風心一寸。
此中不著絲竹耳，但覺清圓林葉動。
餘韻夫須百里聞，風露清冥人跨鳳。
恐君夜殘亦仙去，棄米叫雲空目送。
王敦素李道夫遊兩翁軒次敦素韻
作者：釋德洪
朝代：宋

茅簷分首纔信宿，佳句俄驚照雲谷。
兩翁諠閴姑置之，銀鈎勒出鬼神哭。
識君筆力回春工，妙語天成絕雕劚。
是時秋陰潑庭户，微月瓏璁隔寒竹。
便覺玉川照映人，譬如六月失三伏。
深雲開軒亦不惡，窗户青紅照林麓。
方欣杖履日追隨，漸喜並崖村路熟。
平生與山寔神會，戲語嘲詞雜山綠。
要當終副此軒名，絕境於君豈宜獨。
懸想青燈夜對床，香火淨緣期昔夙。
此詩煩寄謫仙看，要使軒渠笑捧腹。
王舍人路分生辰
作者：釋德洪
朝代：宋

貴出賢王裔，宗連母后因。
秋容漱毛骨，春色照簪紳。
報國忠誠著，驚人句法新。
慣看青禁月，屢夢玉關塵。
博古知無敵，窮經亦絕倫。
後宵通七夕，今日是生辰。
佳氣凌湘浦，非煙壓楚闉。
綠醽浮白螘，綺席繞花輪。
壽綴諸天獻，詞容野客陳。
不凋蟾窟桂，難老海山春。
已作瞻雙闕，行看據要津。
功名先入手，圖畫在麒麟。
王表臣忘機堂次蔡德符韻
作者：釋德洪
朝代：宋

風埃九陌吹冠巾，凍蟻旋磨無富貧。
憂患著人骨肉隔，奔勢熏天吳楚親。
何妨社櫟神其拙，壑舟不暇供歲月。
句法不醫霜鬢秋，邇來覽鏡莖莖雪。
蔡侯大家言不誣，筆端五色圖空虚。
酒闌耳熱題詩處，豪放超逸先鋒車。
古來百局坐奇智，並頭暗中爭射利。
對人含笑真含沙，幻影浮屠同一世。
世味甘於涴蜜刀，舐之割利那可逃。
癡兒坐守忘啼哭，乃欲避就空勤勞。
君看秋風秀江叟，枯木形骸外塵垢。
屋下沙鷗交友同，耳邊勝利蚊雷吼。
水光綠靜山青葱，意行回反遭路窮。
莞然一笑答山谷，忽見幽林小徑通。
我詩贈君無傑句，碧灣明月不可取。
游人欲上忘機堂，請哦蔡侯醉時語。
珪上人兩過吾家既去作此
作者：釋德洪
朝代：宋

牛鳴馬不仰，火必就燥地。
應真隱躭源，寂子一再至。
至言無緣飾，大道甚簡易。
三關不却人，見者自擬議。
法身忽有賸，佛祖俱喪氣。
君看暮歸人，徑去方掉臂。
珪粹中與超然游舊超然數言其俊雅除夕見於西興喜而贈之
作者：釋德洪
朝代：宋

蜀客快劇談，風味出譏誚。
衆中聞巴音，必往就一笑。
道人西蜀來，風度又高妙。
吾家長頭郎，高蹈萬物表。
平生少推可，說子不知了。
吾初意魁梧，一見殊短小。
篝燈款夜語，每毎犯吾料。
貌和華林風，氣爽霜天曉。
坐令岑寂中，絕塵追騕褭。
君看顯與訥，出蜀亦同調。
竟如衆星月，聲光潑雲嶠。
子亦當加鞭，歲月一過鳥。
琛上人所蓄妙高墨戲三首·其一
作者：釋德洪
朝代：宋

年年長恨春歸速，脫手背人收拾難。
那料高人筆端妙，一枝留得霧中看。
琛上人所蓄妙高墨戲三首·其三
作者：釋德洪
朝代：宋

一幅湘山千里色，碧天如水蓋秋寛。
磨錢作鏡時一照，乞與禪齋坐卧看。
琛上人所蓄妙高墨戲三首·其二
作者：釋德洪
朝代：宋

脩葉鬧花增秀色，爲誰幽徑撒秋香。
還如此元行藏處，不爲無人亦自芳。
瑀上人求詩
作者：釋德洪
朝代：宋

道人江南來，快作臨川語。
立談當夕照，鄉閭問安否。
坐令十年心，想見西津渡。
少年游諸方，迺欲追佛祖。
清韻不可摹，髣髴見眉宇。
豈止義中龍，當作文中虎。
西風健行李，暫會還徑去。
我如社後燕，並立理歸羽。
□□□□雲，風約聊復住。
勿長應深谿，當作人間雨。
瑜上人自靈石來求鳴玉軒詩會予斷作語復決隄作一首
作者：釋德洪
朝代：宋

道人去我久，書問且不數。
聞余竄南荒，驚悸日枯削。
安知跨大海，往返如入郭。
譬如人弄潮，覆却甚自若。
旁多聚觀者，縮項膽爲落。
僻居少過從，閒庭墮鬭雀。
手倦失輕紈，扣門誰剝啄。
開關忽見之，但覺瘦矍鑠。
立談慰良苦，兀坐敘契闊。
誰持稻田衣，包此剪翎鶴。
遠來殊可念，此意重山嶽。
悃愊見無華，語論出稜角。
爲余三日留，頗覺解寂寞。
忽然欲歸去，破裓不容捉。
想見歷千峰，細路如遺索。
相尋固自佳，乞詩亦不惡。
而余病多語，方以默爲藥。
寄聲靈石山，詩當替余作。
便覺鳴玉軒，跳波驚夜壑。
瑞香花
作者：釋德洪
朝代：宋

靈根聞是花中瑞，可憐亦肯乘春開。
色深卷肉淺巴錦，香濃入骨生秦梅。
也知秀麗不羣品，最宜陰潔幽庭栽。
落英紅葉不忍掃，從教狼藉蒙蒼苔。
瑩中南歸至衡陽作六首寄之·其一
作者：釋德洪
朝代：宋

回鴈峰前醉眼醒，卧看波影蘸空青。
起来一笛春風晚，萬里無雲月滿汀。
瑩中南歸至衡陽作六首寄之·其三
作者：釋德洪
朝代：宋

喧熱婆羅大火聚，無厭足王刀鋸場。
聞道飽參俱透過，来尋初友見清凉。
瑩中南歸至衡陽作六首寄之·其二
作者：釋德洪
朝代：宋

醉裏南游亦偶然，歸来客舍夢初圓。
袖中滄海煩傾出，要看毫端浪拍天。
瑩中南歸至衡陽作六首寄之·其五
作者：釋德洪
朝代：宋

禮拜起来無伎倆，拈花笑裏有精神。
何如眼倦抛書睡，一枕雷霆撼四鄰。
瑩中南歸至衡陽作六首寄之·其六
作者：釋德洪
朝代：宋

笑看癡蠅遭唾涴，絕憐香象截流過。
歸来兒女團圞坐，嬴得心如古井波。
瑩中南歸至衡陽作六首寄之·其四
作者：釋德洪
朝代：宋

争道頭陀再應緣，那知南畝不陳鮮。
君看提起超情句，馬得幡竿尾指天。
璲首座出示巽中詩
作者：釋德洪
朝代：宋

左手不仁右手明，懷情亦復棄藜牀。
不知門外山花發，但覺君來笑語香。
頎紹神情掃秋晚，瘦權詩句挾風霜。
兩翁杖屨相追逐，此夕因依夜話長。
瓦瓢贊
作者：釋德洪
朝代：宋

異哉此瓢，脩吭矬身。
弗生爪蔓，生陶家輪。
我疑其中，藏十洲春。
昔有列仙，雜于市人。
屋簷懸之，自旦及申。
輙入其中，偃仰而卧。
而樓居者，見之膽破。
遂從之游，推擠莫可。
挽而同登，相向而坐。
如四老人，會商山果。
唯簡素公，道貌天容。
豈其人歟，出處略同。
道山巋然，弱水之東。
何時來歸，泠然御風。
而以此瓢，挂之瘦筇。
我作妙語，天葩粲紅。
用韻寄誼叟
作者：釋德洪
朝代：宋

識君童牙中，豈止論半面。
雖同萬頃山，經年不相見。
平生草頭露，蚌月跳珠轉。
永懷終夜不成眠，但見突兀遊霄殿。
用高僧詩云沙泉带草堂紙帳卷空牀静是真消息吟非俗肺腸園林坐清影梅杏嚼紅香誰住原西寺鐘聲送夕陽作八首·其一
作者：釋德洪
朝代：宋

江素塵泥疏遶，泉清晝夜澄明。
氣入茅堂蕭爽，潤滋草木鮮榮。
用高僧詩云沙泉带草堂紙帳卷空牀静是真消息吟非俗肺腸園林坐清影梅杏嚼紅香誰住原西寺鐘聲送夕陽作八首·其七
作者：釋德洪
朝代：宋

源塢似甘西畔，精廬于此相鄰。
迎接喜能忘我，住山知是何人。
用高僧詩云沙泉带草堂紙帳卷空牀静是真消息吟非俗肺腸園林坐清影梅杏嚼紅香誰住原西寺鐘聲送夕陽作八首·其三
作者：釋德洪
朝代：宋

煩擾自兹深隱，寂寞相與沉冥。
淡泊既諧真性，恬頤復順生經。
用高僧詩云沙泉带草堂紙帳卷空牀静是真消息吟非俗肺腸園林坐清影梅杏嚼紅香誰住原西寺鐘聲送夕陽作八首·其二
作者：釋德洪
朝代：宋

松榻獨安枕簟，紙幃長隔埃塵。
輝映夜窗明月，下藏夢蝶幽人。
用高僧詩云沙泉带草堂紙帳卷空牀静是真消息吟非俗肺腸園林坐清影梅杏嚼紅香誰住原西寺鐘聲送夕陽作八首·其五
作者：釋德洪
朝代：宋

舍後樹林深秀，日中陰影繁濃。
宴坐時来有籟，炎威欲入無從。
用高僧詩云沙泉带草堂紙帳卷空牀静是真消息吟非俗肺腸園林坐清影梅杏嚼紅香誰住原西寺鐘聲送夕陽作八首·其八
作者：釋德洪
朝代：宋

林外鳴鴉零亂，山頭落日微紅。
樓臺迥然暝色，谷幽已答疏鐘。
用高僧詩云沙泉带草堂紙帳卷空牀静是真消息吟非俗肺腸園林坐清影梅杏嚼紅香誰住原西寺鐘聲送夕陽作八首·其六
作者：釋德洪
朝代：宋

杏實殘籠金色，楊梅爛染臙脂。
氣味新鮮可口，清甘喉舌多時。
用高僧詩云沙泉带草堂紙帳卷空牀静是真消息吟非俗肺腸園林坐清影梅杏嚼紅香誰住原西寺鐘聲送夕陽作八首·其四
作者：釋德洪
朝代：宋

風月冥捜秀句，詩家肺腑同期。
自古人間俗物，此心雖死奚知。
甲辰十一月十二日往湘陰馬上和季長見寄小春二首·其一
作者：釋德洪
朝代：宋

雨暗書雲節，梅偷破臘春。
里閭相餽餉，風物近袁筠。
吳語知無伴，楚衣聊試新。
忽驚身是客，流落老湘濱。
甲辰十一月十二日往湘陰馬上和季長見寄小春二首·其二
作者：釋德洪
朝代：宋

風埃九十里，霧雨濕駝裘。
鴈過回詩眼，江寒聚晚愁。
魂清方怯雪，句冷更含秋。
殘岸連孤嶼，依稀似橘洲。
留題三峰壁間
作者：釋德洪
朝代：宋

三峰稜層如削玉，一派懸泉瀉寒綠。
平生山水性貪婪，聊與白雲相伴宿。
松風竹露有餘清，夜伴孤月依簷楹。
神凝氣爽睡無夢，不聞樓上霜鐘鳴。
庵頭禪翁頭雪白，麻衣草履提筇策。
謂予久與世緣疏，青眼逢迎喜詩客。
三峰高兮溪水深，造物留之無古今。
新生松竹不須剪，四時風露常蕭森。
粥罷收盂知我去，殷勤乞與題詩句。
山頭塵土任茫茫，白雲自在來時路。
留題覺軒
作者：釋德洪
朝代：宋

自笑忍饑空畫餅，誰期擊竹喪全身。
休誇魏藥能起死，須信金塵解翳人。
疏山仁禪師贊
作者：釋德洪
朝代：宋

三支習氣，其毒熾然。
熏烝識心，盤屈糾纒。
衆生不明，横生疑怖。
忽然見之，輙自驚仆。
空花世間，本離生滅。
廓然十方，露其窘宂。
唯矬師叔，是大幻師。
與奪萬法，自在娱嬉。
乃知大千，皆公戲具。
手中木蛇，是曹家女。
病中寄山中故舊八首·其一
作者：釋德洪
朝代：宋

室空無侍者，唯置一匡牀。
萬事俱衰落，但餘常寂光。
病中寄山中故舊八首·其七
作者：釋德洪
朝代：宋

臨濟十世孫，泐潭克家嗣。
一唱主中賓，不容留意地。
病中寄山中故舊八首·其三
作者：釋德洪
朝代：宋

我心若有生，夢境堪把玩。
目前今洞然，底處藏憂患。
病中寄山中故舊八首·其二
作者：釋德洪
朝代：宋

身心俱寂滅，想念亦紛紜。
此是維摩老，無生不二門。
病中寄山中故舊八首·其五
作者：釋德洪
朝代：宋

心光本無礙，慳貪空蓋纒。
一切但仍舊，自然常現前。
病中寄山中故舊八首·其八
作者：釋德洪
朝代：宋

本色出家兒，機輪盤珠走。
須學老華亭，用處無滲漏。
病中寄山中故舊八首·其六
作者：釋德洪
朝代：宋

靈源坐癡兀，萬事付天真。
何事禪和子，相逢礙塞人。
病中寄山中故舊八首·其四
作者：釋德洪
朝代：宋

雲門達法空，玄沙見根蒂。
兩翁脱生死，一味多爽氣。
登控鯉亭望孤山
作者：釋德洪
朝代：宋

大江自吞空，中流湧孤山。
欲取藏袖中，歸置几案間。
登控鯉亭望孤山
作者：釋德洪
朝代：宋

水面微開笑靨，山形故作横陳。
彭澤詩中圖畫，爲君點出精神。
登洪崖橋與通端三首·其一
作者：釋德洪
朝代：宋

行盡幾重添秀，雷犇響落晴空。
散坐煮茶爲别，雲間一徑微通。
登洪崖橋與通端三首·其三
作者：釋德洪
朝代：宋

同到洪崖橋上，水光射著山寒。
爲君更吐妙語，乞與西山老端。
登洪崖橋與通端三首·其二
作者：釋德洪
朝代：宋

雞聲亂人語秀，山色涴我衣裳。
洗盡人間熱惱，還君坐上清凉。
白日有閒吏青原無惰民爲韻奉寄李成德十首·其一
作者：釋德洪
朝代：宋

李侯端自重，不肯下南璧。
君看英特氣，自可凌太白。
小邑試牛刀，乃有政和色。
白日有閒吏青原無惰民爲韻奉寄李成德十首·其一〇
作者：釋德洪
朝代：宋

單衣試嫩寒，花下愛清晨。
不恨簿書惡，何妨閒岸巾。
定應懸睿想，憂樂自同民。
白日有閒吏青原無惰民爲韻奉寄李成德十首·其七
作者：釋德洪
朝代：宋

花光浮縣郭，麥浪漲郊原。
吏散僧投謁，詩成月上軒。
何妨横麈尾，相對兩忘言。
白日有閒吏青原無惰民爲韻奉寄李成德十首·其三
作者：釋德洪
朝代：宋

地生金色光，女作師子吼。
此軒初不然，風日穿窗牖。
莫作兩頭看，空花竟何有。
白日有閒吏青原無惰民爲韻奉寄李成德十首·其九
作者：釋德洪
朝代：宋

深原曉犁耕，隔谿夜舂簸。
竹間伊余行，童稚供日課。
入境觀化風，親視民勤惰。
白日有閒吏青原無惰民爲韻奉寄李成德十首·其二
作者：釋德洪
朝代：宋

舉筆濡大千，揮斤隘八極。
置之卧病軒，翻身觸破壁。
起來一調笑，庭樹掛斜日。
白日有閒吏青原無惰民爲韻奉寄李成德十首·其五
作者：釋德洪
朝代：宋

少年韻如春，才可供十吏。
故人半青雲，隱几肘門寐。
行看登玉堂，清坐追陸贄。
白日有閒吏青原無惰民爲韻奉寄李成德十首·其八
作者：釋德洪
朝代：宋

密室調絃索，晴軒較畫圖。
撿書憑錦瑟，背句遣奚奴。
一懽同煮茗，此興不能無。
白日有閒吏青原無惰民爲韻奉寄李成德十首·其六
作者：釋德洪
朝代：宋

朅來民訟少，槐影覆閒庭。
看山久成癖，詩眼耐空青。
長憐謝安石，箇中著娉婷。
白日有閒吏青原無惰民爲韻奉寄李成德十首·其四
作者：釋德洪
朝代：宋

客來清對榻，客去閉深關。
聊爲文字飲，酬唱相往還。
朝來公事少，白日吏長閒。
百丈大智禪師真贊
作者：釋德洪
朝代：宋

以實問答，空可青黄。
以意求道，神落陰陽。
陰陽不測，脱略陰界。
青黄摸畫，果因不昧。
我有大機，佛無密語。
如師子王，露地方踞。
稱性文字，随分叢林。
如以妙指，發和雅音。
同世之波，壽九十二。
護持心宗，謚曰大智。
睡起又得和篇
作者：釋德洪
朝代：宋

幽夢驚回煙霧帳，清泉起弄雪花盆。
風簷斜日一區蚊，淮水雨開縈練淨。
鍾山雲卷露龍蹲，癡禪剛道屬乾坤。
綠髪筆端能吐鳳，雪髯胸次尚盤霓。
道山歸去定何時，身外聲名徒暴曜。
夢中憂患自臨巇，烏靴長恨涴塵泥。
瞻張丞相畫像贈宫使龍圖
作者：釋德洪
朝代：宋

天下張荆州，乳兒識名譽。
醫國陸宣公，護法崔元度。
平生風雷舌，咳唾作霖雨。
隔闊餘十年，一旦成萬古。
羊曇欲作慟，生存華屋處。
支遁亦傷心，路偶經姚塢。
賴有克家子，春色連眉宇。
君看談笑時，亦是榦國具。
會看如乃翁，獨立無喜懼。
文章有種性，家法致工主。
此詩公應聞，想見笑掌拊。
石臺夜坐二首·其一
作者：釋德洪
朝代：宋

故鄉乃有此叢林，下板何妨著寂音。
永與世遺他日志，尚嫌山淺暮年心。
凍雲未放僧窗曉，折竹方知夜雪深。
琢句自應清似玉，更宜坡字硬黄臨。
石臺夜坐二首·其二
作者：釋德洪
朝代：宋

歲晚山深過客稀，一燈清坐夜同誰。
滴階寒響雪消後，通火活紅灰陷時。
歛目舊游真可數，蓋棺前事尚難知。
古今不隔諸緣淨，畫出巖中道者詩。
石門中秋同超然鑒忠清三子翫月
作者：釋德洪
朝代：宋

三年竄南荒，兩過中秋夕。
月不棄覊囚，高義照罅隙。
凛如寢雪霜，但覺炎瘴失。
夢清不敢歸，鯨浪濺天白。
中原一轉首，心折數弟嫉。
遙知亦念我，看至玉輪側。
有生窮至此，甘作死生隔。
今年又中秋，氣味如夙昔。
筠溪遶茅蘆，波影登几席。
危磴通石門，高眺屢顧陟。
空山夜氣升，草木正蓊鬰。
超然凛清癯，可即不可及。
華紛落無餘，但見霜露實。
三子新間舊，學問川增益。
駿氣不受覊，奔颿初伏櫪。
人生一大夢，聚散兩戲劇。
境豈妍鄙哉，而心自南北。
忽驚西樓高，含光下注射。
林葉動流水，楯瓦粲佳色。
翩然步脩徑，杖履草露濕。
地坐閴無人，但聞蟲唧唧。
清境難抱石，秀句爲收拾。
明年當復和，勝踐要綴續。
晴陰萬里同，世路致欣戚。
付與市朝人，舉酒相歎息。
月雖默不言，涇渭視喧寂。
石霜普照珂禪師贊
作者：釋德洪
朝代：宋

漆瞳照座，骨相巉巖。
横拈麈拂，寒擁雲衫。
五住名刹，道振湘南。
是誰之子，親見雲庵。
石霜見東吳誠上人
作者：釋德洪
朝代：宋

我尋流水行，忽入霜華谷。
山陰見幽人，目带湖山綠。
語温如春風，韻秀自拔俗。
暗驚枯木堂，栖此一枝玉。
遥知夜窗深，雪響亂脩竹。
寶書掩殘紅，佳眠正清熟。
逸想在西興，清夢不容逐。
覺來念行處，小詩欲收錄。
詩成寫烏絲，銀鈎奪人目。
棐几著牙籖，興來還自讀。
石頭菴主居南嶽僅三十年忽思還江南龍安作此寄之三首·其一
作者：釋德洪
朝代：宋

厭看瀟湘萬頃山，江南歸去卧龍安。
只將一味無求法，留與叢林作樣看。
石頭菴主居南嶽僅三十年忽思還江南龍安作此寄之三首·其三
作者：釋德洪
朝代：宋

閙中抛擲亦奇哉，句裏藏身活路開。
生鐵心肝含笑面，不虚參見作家来。
石頭菴主居南嶽僅三十年忽思還江南龍安作此寄之三首·其二
作者：釋德洪
朝代：宋

龍安聞說好巖叢，瘦坐孤行兩頬紅。
剩得清閑無著處，一時排遣笑吟中。
破竈墮和尚贊
作者：釋德洪
朝代：宋

嵩山屋老竈有神，民爭祠之日宰烹。
師與門人偶經行，即而視之因歎驚。
此唯土瓦和合成，是中何從有聖靈。
以杖敲之輙墮傾，須臾青衣出笑迎。
謝師爲我談無生，言訖登空如鳥輕。
門人問之拜投誠，伏地但聞破墮聲。
君看一體情非情，皎如朗月懸青冥。
未證據者以事明，鞭草血流石吼升，涅槃門開見户庭。
老安憐兒爲作名，金屑雖貴翳眼睛。
示忠上人
作者：釋德洪
朝代：宋

啞羊苾芻紛作隊，口吻遲鈍懶酬對。
猛公來自知足天，南山爽氣增十倍。
爲公放意談海山，神頎透出形骸外。
八月中秋滋露華，千巖尺璧生光彩。
正當刻志從爐峰，看子穩騎元氣背。
示忠子
作者：釋德洪
朝代：宋

夢冷寒庭半夜雨，幽欣臨曉一番晴。
柳嬌困頓欲眠去，禽作清圓喚起聲。
曳履點殘山寺靜，開經拾得紙窗明。
去年今日岐亭路，吹鬢塵埃趼足行。
示禪者
作者：釋德洪
朝代：宋

庵內不知庵外事，坐看来者墮鋒機。
忽思良遂參麻谷，大類清平見翠微。
黄蘗棒頭寧有法，惠超言下便知非。
意根欲立無存處，萬象同時把手歸。
示禪者
作者：釋德洪
朝代：宋

能回箭鋒射自己，方肯竿頭進步行。
道得未生前一句，始信虚空解講經。
示禪者二首·其一
作者：釋德洪
朝代：宋

刹說衆生說，三世一切說。
廣大古井波，平等紅爐雪。
照用本来同，賓主互相攝。
如圓伊三點，不同亦不别。
示禪者二首·其二
作者：釋德洪
朝代：宋

高高峰頂立，深深海底行。
道人行立處，塵世有誰争。
無間功不立，渠儂尊貴生。
强酬顛倒欲，火裏鐵牛耕。
示觀上人
作者：釋德洪
朝代：宋

觀公短小精悍色，試手来參五味禪。
挂起北窗都會取，湘江雲水自連天。
示超然
作者：釋德洪
朝代：宋

秋光滿鬢萬事死，慚愧眼明牙齒牢。
野寺閑眠聽風雨，海山猶夢渡雲濤。
事非白傅方驚鼎，迹隱庖丁已善刀。
一徑莓苔三十載，未容此老獨奇豪。
祐勝菩薩贊
作者：釋德洪
朝代：宋

雷發春曉，象牙有花。
是何因緣，而使然耶。
一切幻物，感以無心。
不思而合，如磁石針。
况我大士，慈善根力。
不起于座，沛然甘澤。
千峰青碧，環如長城。
經今幾時，殿閣崇成。
咨爾邦士，時朔薦拜。
稽首真慈，是甘露海。
神駒行
作者：釋德洪
朝代：宋

沙丘牝黄馬已死，俗馬千年不能嗣。
忽生此馬世上行，神駿直是沙丘子。
紫燄爭光夾鏡眸，轉顧略前批竹耳。
雪蹄卓立尾蕭梢，天骨權奇生已侶。
綠絲絡頭沫流觜，繡帕搭鞍初結尾。
次驟意態欲騰驤，奔逸長鳴抹千里。
福唐秀上人相見圓通
作者：釋德洪
朝代：宋

廬山萬木春已透，滿目春光迎馬首。
北山攫飯借榻眠，一任春山穿户牖。
道人聞是福唐來，石門曾結游山友。
相逢未說一笑懽，且忻春色濃如酒。
何當瘦藤上孤絕，深谷忽驚如錦繡。
人生超放當趁健，東風已暗藏鴉柳。
福巖寺夢訪廓然於龍山路中見之
作者：釋德洪
朝代：宋

山高夜氣催煩暑，竹風爲作南軒雨。
夢隨柔櫓到西興，艤舟步入龍山塢。
蕭蕭松下逢睿郎，問信遠來亦良苦。
覺來但記談笑歡，不省懽時竟何語。
卧看篝燈一點明，嶺海茫茫隔吳楚。
安得却如清夢中，杖履追隨長爾汝。
禪首座自海公化去見故舊未嘗忘追想悼嘆之情季真游北游大梁聞其病憂得書輙喜爲人重鄉義久要不忘湘西時訪史資深亦或見尋此外閉門高卧耳宣和二年三月日風雨有懷其人戲書寄之
作者：釋德洪
朝代：宋

前時無際曾入夢，近日真游又得書。
一味歲寒甘淡薄，十分懽喜說鄉閭。
閑尋老儼臺南寺，更過史髯湖上居。
想見朝来閉深閤，卧聽簷雨滴階除。
秀上人出示器之詩
作者：釋德洪
朝代：宋

川原積雨收，餘陰閣新晴。
一宿古蘭若，歸夢有餘清。
清辰起危坐，笑看煙縷横。
讀此阿師詩，秀絲出盆明。
中有衆谷髓，氣和李騎鯨。
遥知落筆處，遶紙風雷生。
世無歐陽公，意氣相倒傾。
豈當棄置此，終老黄茆坑。
雲居道疑大，上藍持簡精。
藉渠一笑起，頹綱相拄撐。
秀也舊不識，一見氣不矜。
索詩亦不惡，寫此抑鬰情。
持以示流輩，試令俗眼驚。
秀江逢石門徽上人將北行乞食而予方南游衡嶽作此送之
作者：釋德洪
朝代：宋

筠袁唇齒邦，一水連清碧。
朝行筠溪邊，暮見秀江色。
忽聞兒童音，乃知身是客。
獨歸江上寺，杖笠倚空壁。
犀顱會四海，香火自朝夕。
相逢作熟視，面數心莫識。
但記石門時，笑頰清光溢。
驚定喜失聲，卒語成小立。
是時夜氣清，隙月金蛇擲。
念君當北行，鉢飯從誰乞。
我雖能少留，秋燕社已逼。
一懽偶然耳，分首成陳迹。
他年何處逢，話此空歎惜。
秋夕示超然
作者：釋德洪
朝代：宋

夜色已可掬，林光翻欲流。
一鈎窺隙月，數葉攪眠秋。
清境扶歸夢，殘缸替客愁。
搜詩時畫席，忽覺此生浮。
秋夕示超然
作者：釋德洪
朝代：宋

殿閣知誰燒夜香，矮窗燈火試新凉。
草蟲對語僧臨砌，露葉翻光月轉廊。
補綴高風三襪綫，破除清夢一匡牀。
與君遊徧人間世，折脚鐺中滋味長。
秋日還廬山故人書因以爲寄
作者：釋德洪
朝代：宋

風葉鳴廊夜色晴，隔雲微月稍分明。
下簾徒怯衣裳薄，拂榻空驚枕簟清。
病眼得秋還少睡，壯心於世尚多情。
何時却作廬山去，渡水穿雲取次行。
秋晚三首·其一
作者：釋德洪
朝代：宋

梨杖晚經桑柘塢，園林秋盡露人家。
破籬犬吠柴門掩，寒犢自歸山日斜。
秋晚三首·其三
作者：釋德洪
朝代：宋

紫梨紅棗八九樹，竹屋柴門三四家。
機杼聲遲秋日晚，遶籬寒菊自開花。
秋晚三首·其二
作者：釋德洪
朝代：宋

碧雲紅樹晚相間，佇立不堪游子情。
劃破秋空一行鴈，斷腸南去兩三聲。
秋晚同超然山行
作者：釋德洪
朝代：宋

諸方游徧渾如夢，古寺歸來獨掩扃。
無復詩篇雲錦段，但餘心境木蛇形。
高秋霜葉魚顋赤，落日遠山螺髻青。
步盡松陰忽回首，綠蘿疏處見谿亭。
穎皋楚山堂秋景兩圖絕妙二首·其一
作者：釋德洪
朝代：宋

一鷗低飛落平湖，一鷗驚顧行烱如。
紅衣脱盡蓮蓬綠，翠蓋凋殘荷柄枯。
更有數蓬癯已老，無人折之欲傾倒。
陌上殘紅空自好，爲誰點綴湖邊草。
穎皋楚山堂秋景兩圖絕妙二首·其二
作者：釋德洪
朝代：宋

溪邊兩鴨自夫婦，生而能言似相語。
婦先浮波喜轉顧，夫欲隨之竟先去。
水際清蘋各占叢，風撼荷花已退紅。
不見清香雲錦段，空餘霜葉伴枯蓬。
空印以新茶見餉
作者：釋德洪
朝代：宋

喊山鹿蓛社前摘，出焙新香麥粒光。
撼樹師應懷大仰，傳甌我欲學南陽。
要看雪乳急停筅，旋碾玉塵深住湯。
今日城中雖獨試，明年林下定分嘗。
空印見和用韻答之
作者：釋德洪
朝代：宋

棋布諸方盡子孫，道緣渾似雪峰存。
全提蓋色騎聲句，直要臨機以眼聞。
圍繞千僧名冠世，指揮萬象語驚群。
獨能收此無家客，分占溈源一塢雲。
空印見招住菴時未能往作此寄之
作者：釋德洪
朝代：宋

獨立天衣四世孫，作家手段典刑存。
大溈路峻諸方讓，空印風高四海聞。
有願欲依龍象衆，無求羞逐鶩雞群。
此生一聚灰中骨，終葬千峰頂上雲。
空生真贊
作者：釋德洪
朝代：宋

以空寂身，無所倚依。
而捉杖藜，以靈知心。
不在散攝，而玩貝葉。
不舍聲色，而證真空。
與我日用，能所心同。
於一切處，寂入法海。
如風行空，無所妨礙。
但離二執，圓成普會。
當慎以修，入此三昧。
立上人北遊五頂南還畫文殊雲間之相余政和年秋遊翠巖立持以展洪崖橋上時山雲廓清萬峰劍立谿轉雷驚行人悚動忽瞻瑞相如見於岱嶽時余聞文殊爲根本智智無不立豈獨現於五頂耶
作者：釋德洪
朝代：宋

稽首一切智成就，譬如一月落萬水。
乃知洪崖橋上看，不離文殊一月體。
立春前一日雪
作者：釋德洪
朝代：宋

明日立春今日雪，雪中殘響滴虚簷。
方增謾說寒威在，不絕潛知煖氣添。
客去旋開書對語，閑多偏與懶相兼。
湘山自古愁眉淺，縱御鉛華不到尖。
立秋日偶書
作者：釋德洪
朝代：宋

秋入紗厨夏簟空，頽然瘦坐一衰翁。
聲凉亂葉紅蕉雨，香暗分叢紫菊風。
清境净緣慚獨享，幽懷佳句與誰同。
平生垢習消磨盡，只有文章氣吐虹。
童子名道員年五歲餘不茹葷隨母往來禪林旦夕稍長即與落髪覓詩作此授之
作者：釋德洪
朝代：宋

氣與秋容一倍清，出塵風骨自天成。
逢僧論性人皆說，指佛高談母亦驚。
已覺君家鍾善慶，從來我法付豪英。
他年勘徧諸方老，古寺編蒲更道情。
端叔見和次韻答之
作者：釋德洪
朝代：宋

俊詞方覺春照眼，秀句忽驚絲出盆。
睡餘兩鬢尚殷蚊，行樂風軒須痛飲。
窮吟空屋笑愁蹲，筆端浩蕩吐乾坤。
落筆新詩敏風雨，撚鬚豪氣劃虹霓。
侍兒扶掖醉吟時，靖節田園尋窈窕。
謫仙風味自嶔巇，何如春甕掲黄泥。
竹爐
作者：釋德洪
朝代：宋

博山沉水覺塵埃，旋斫凌雲綠玉材。
自拭錦䙀含淚粉，要焚銀葉返魂梅。
意消未掩黄庭卷，火冷空餘白雪灰。
應把熏衣閉深閣，流蘇想見畫屏開。
第十五祖真贊
作者：釋德洪
朝代：宋

石彪肉醉，木駒夜嘶。
我此三昧，非識情知。
應緣而現，不落思惟。
是故鉢水，以針投之。
如仲尼韶，如子期琴。
又如蕭何，而識淮陰。
無言可寄，無迹可尋。
粲然現前，傳之以心。
穴像之目，我豈慢神。
指樹之耳，我知其因。
物我如是，所立皆真。
随其妙用，見我全身。
稽首真慈，爲僧中王。
如萬星月，見者清凉。
尚以衆生，不信爲傷。
蓋盲者咎，非光掩藏。
答慶上人三首·其一
作者：釋德洪
朝代：宋

連日顛風斷渡，一番花信催春。
殘夜華鯨吼粥，夢回窗月窺人。
答慶上人三首·其三
作者：釋德洪
朝代：宋

雨後哦君佳句，華氣如川方增。
石出水生微渚，雲閒山露寒層。
答慶上人三首·其二
作者：釋德洪
朝代：宋

米嶺脊吞西嶽，筠谿尾插漳江。
興發扁舟尋子，夜晴風掲蓬窗。
筠谿晚望
作者：釋德洪
朝代：宋

小谿倚春漲，攘我釣月灣。
新晴爲不平，約束晚來還。
銀梭時撥刺，破碎波中山。
整鈎背落日，一葉軟紅間。
簡緣居士贊
作者：釋德洪
朝代：宋

言似簡緣公，法身有比並。
不似簡緣公，法身有少剩。
平生赤吉歷，兩眼光迥迥。
捨得大士打門椎，掣肘歸去叫不應。
開箇鋪席在街頭，有藥只解醫禪病。
粹中自郴江瑩中與南歸時余在龍山容泯齋爲誦唐詩入郭随緣住思山破夏歸之句爲韻十首·其一
作者：釋德洪
朝代：宋

哀蟬滿風聽，草樹初茂密。
空齋有奇事，屋角寒藤入。
粹中自郴江瑩中與南歸時余在龍山容泯齋爲誦唐詩入郭随緣住思山破夏歸之句爲韻十首·其一〇
作者：釋德洪
朝代：宋

千峰夕陽外，空翠揺煙霏。
終古無求處，相看一笑歸。
粹中自郴江瑩中與南歸時余在龍山容泯齋爲誦唐詩入郭随緣住思山破夏歸之句爲韻十首·其七
作者：釋德洪
朝代：宋

松下朅来見，依然冰雪顔。
未須驚世故，且復卧看山。
粹中自郴江瑩中與南歸時余在龍山容泯齋爲誦唐詩入郭随緣住思山破夏歸之句爲韻十首·其三
作者：釋德洪
朝代：宋

希夷登嶽頂，與子相追随。
天風落笑語，想見對談時。
粹中自郴江瑩中與南歸時余在龍山容泯齋爲誦唐詩入郭随緣住思山破夏歸之句爲韻十首·其九
作者：釋德洪
朝代：宋

無生師子窟，僧寶光照夜。
我如龜六藏，一菴聊作夏。
粹中自郴江瑩中與南歸時余在龍山容泯齋爲誦唐詩入郭随緣住思山破夏歸之句爲韻十首·其二
作者：釋德洪
朝代：宋

客来理清言，客去依蒲褐。
道鄉知不遥，髣髴見城郭。
粹中自郴江瑩中與南歸時余在龍山容泯齋爲誦唐詩入郭随緣住思山破夏歸之句爲韻十首·其五
作者：釋德洪
朝代：宋

遥知歌座中，随意吐十住。
海門妙蓮華，應逐談詞吐。
粹中自郴江瑩中與南歸時余在龍山容泯齋爲誦唐詩入郭随緣住思山破夏歸之句爲韻十首·其八
作者：釋德洪
朝代：宋

高誼今照人，劇談舊驚座。
别来如許久，一見千愁破。
粹中自郴江瑩中與南歸時余在龍山容泯齋爲誦唐詩入郭随緣住思山破夏歸之句爲韻十首·其六
作者：釋德洪
朝代：宋

我菴無量相，泯迹變清思。
覺範如新故，空華今盛衰。
粹中自郴江瑩中與南歸時余在龍山容泯齋爲誦唐詩入郭随緣住思山破夏歸之句爲韻十首·其四
作者：釋德洪
朝代：宋

子從兩人傑，此遊真勝緣。
他年傳故事，一葉共湘川。
紀夢
作者：釋德洪
朝代：宋

玉纖金釧隔窗紗，醉整殘妝滿鏡花。
撼地跳珠千丈白，骨飛寧復用毛車。
繡釋迦像并十八羅漢贊·第一賓度羅跋囉墮闍尊者
作者：釋德洪
朝代：宋

霜筠雪竹，石磴下安。
青猊妥尾，徐行仰看。
師則跏趺，顧視空几。
吐詞如雷，侍者無耳。
繡釋迦像并十八羅漢贊·第七迦理迦尊者
作者：釋德洪
朝代：宋

身如蕉虚，心如兔止。
師慈如和，侍者笑視。
毒龍難降，我試彈指。
便升鉢中，喜見脊尾。
繡釋迦像并十八羅漢贊·第三跋釐墮闍尊者
作者：釋德洪
朝代：宋

神觀静深，合爪欽視。
誰設華輪，前置净几。
髥王捧塔，自何而至。
中有全身，勿安舍利。
繡釋迦像并十八羅漢贊·第九戍博迦尊者
作者：釋德洪
朝代：宋

此琉璃瓶，中迸五色。
是功德聚，善慈根力。
僧俗儼然，殊迹同道。
即事之理，一體三寶。
繡釋迦像并十八羅漢贊·第二迦諾迦伐蹉尊者
作者：釋德洪
朝代：宋

蒼髯紫鱗，上有懸錫。
玉像金瓶，層置立石。
蠻王跪看，鑪煙上直。
手搯珠輪，心境俱寂。
繡釋迦像并十八羅漢贊·第五諾距羅尊者
作者：釋德洪
朝代：宋

樹亦求法，身當牀坐。
鹿有施心，供以山果。
雪眉許長，舒綰在我。
默而識之，未用驚破。
繡釋迦像并十八羅漢贊·第八闍羅弗多羅尊者
作者：釋德洪
朝代：宋

坐依胡牀，手把筇竹。
偏袒右肩，而收一足。
小僧滌器，師視而笑。
主伴則殊，日用同妙。
繡釋迦像并十八羅漢贊·第六跋陀羅尊者
作者：釋德洪
朝代：宋

兩鬼投書，與僧聚語。
師竊聞之，抱膝回顧。
我心均平，等視諸趣。
一念捨心，即離五怖。
繡釋迦像并十八羅漢贊·第十一羅怙羅尊者
作者：釋德洪
朝代：宋

閑提數珠，背坐危石。
捉錫山童，越樹而劇。
象衘藕花，来獻法供。
六根妙同，鼻能致用。
繡釋迦像并十八羅漢贊·第十七難提蜜多羅慶友尊者
作者：釋德洪
朝代：宋

風度凝遠，支頤而倦。
看此寶塔，至身出現。
戲蠻弄毬，引此穉獸。
萬用不藏，如日之晝。
繡釋迦像并十八羅漢贊·第十三因羯陀尊者
作者：釋德洪
朝代：宋

情無住著，袒而憑几。
侍僧擊磬，狻猊卧戲。
石屏倚天，下迸流水。
水聲觸眼，石光到耳。
繡釋迦像并十八羅漢贊·第十二那迦犀那尊者
作者：釋德洪
朝代：宋

苾芻捧塔，示空寂身。
於菟對我，示心境真。
手把寶書，而不展玩。
又示解空，文字不斷。
繡釋迦像并十八羅漢贊·第十五阿氏多尊者
作者：釋德洪
朝代：宋

蠻奴鶴立，盆花置前。
倚杖屈足，頷髭虬然。
了世間空，獨游理窟。
石上軍持，是吾長物。
繡釋迦像并十八羅漢贊·第十八賓頭盧尊者
作者：釋德洪
朝代：宋

夷奴碾茶，愚中有慧。
走鹿卧地，動中有止。
而師持麈，閒坐俯視。
曾見佛来，法法如是。
繡釋迦像并十八羅漢贊·第十六注茶半託迦尊者
作者：釋德洪
朝代：宋

心花開敷，行象明潔。
翛然宴坐，秀目豐頬。
萬象之語，六根之功。
以手搏取，置不言中。
繡釋迦像并十八羅漢贊·第十半託迦尊者
作者：釋德洪
朝代：宋

手雖有拂，境以無塵。
出三毒夢，乘五色雲。
霜露果熟，慈忍現身。
以空爲地，立處皆真。
繡釋迦像并十八羅漢贊·第十四伐那波斯尊者
作者：釋德洪
朝代：宋

縦倚箕踞，莫不是定。
毒既止息，邪亦自正。
鉢花自香，蒲扇閑把。
目視雲霄，我相未捨。
繡釋迦像并十八羅漢贊·第四蘇頻陀尊者
作者：釋德洪
朝代：宋

石牀之外，老松挺拔。
玉瓶之中，山花自發。
手持如意，默而說似。
梵帙不看，知離文字。
繡釋迦像并十八羅漢贊·釋迦佛
作者：釋德洪
朝代：宋

指以心運，茸以針通。
針針是佛，佛佛皆茸。
十分月滿，萬國春同。
稽首真慈，生女巧中。
義牯
作者：釋德洪
朝代：宋

快山山淺亦有虎，時時妥尾過行路。
一豎地坐牧兩牯，以箠捶地不知顧。
虎搏豎如鷹搦兔，兩牯來奔虎棄去。
回往荷庠挨老樹，牯相喘視同守護。
虎竟不能得此豎，豎雖不救牯無負。
一村囂傳共鳴鼓，而虎已逃不知處。
嗟乎異哉兩大武，高義可與貫高伍。
令走仁義名好古，臨事真情乃愧汝。
此事可信文公語，爲君落筆敏風雨。
老黄龍生辰三首·其一
作者：釋德洪
朝代：宋

綱宗壁立大崔嵬，魔外聞風膽自摧。
萬古知音今日是，三關鏁鑰一時開。
從教意氣縱横去，終解形容寂寞回。
寄語兒孫著精彩，黄龍手段似南臺。
老黄龍生辰三首·其三
作者：釋德洪
朝代：宋

同登九仞到崔嵬，困極那辭共墮摧。
待汝狐疑猶豫處，當機佛手等閑開。
昔年成物心空切，今日臨風首重回。
滿院新晴春已老，落花飛絮點池臺。
老黄龍生辰三首·其二
作者：釋德洪
朝代：宋

塵勞山峻鐵崔嵬，曾向慈明喝下摧。
解作隱身衣带露，不須彈指閣門開。
三關未透從教去，萬里追思却再回。
已墜綱宗誰整頓，杖藜今日獨登臺。
聞志公化悼之三首·其一
作者：釋德洪
朝代：宋

去年曾陟白雲顛，投老相逢亦偶然。
蟬蜕君今成貼葉，春蠶我已作三眠。
聞志公化悼之三首·其三
作者：釋德洪
朝代：宋

捍裘未減春罏暖，丈室偏宜道骨寒。
擺手便行呼不應，閑名在世試除看。
聞志公化悼之三首·其二
作者：釋德洪
朝代：宋

生死已將同夜旦，閑眠行樂不相妨。
遥知此日龍安寺，蛛網高人夢蝶牀。
聞端叔有失子悲而莊復遭火焚作此寄之
作者：釋德洪
朝代：宋

一子被奪去，囷廪遭火焚。
冷官寄僧舍，僮僕卧朝昏。
平生五色筆，落紙生煙雲。
文章竟何用，袖手聲一吞。
東坡昔無恙，豪俊日填門。
君如汗血駒，膽氣終逸羣。
坡今騎魚去，衆客亦繽紛。
翩然淮海上，霜鬢此身存。
我亦識坡者，一見等弟昆。
乃知水與乳，自然和不分。
心期營一笑，發君雙頰温。
那知墮機穽，面上餘唾痕。
我公佯瞌睡，嘲誚了不聞。
遥知讀此詩，拊手髯一掀。
聞龍安往夏口迎張左丞遂泝流至鄂渚相别還山作此寄之
作者：釋德洪
朝代：宋

無盡龍安兩勍敵，大梅龐老是同參。
近聞赤壁同登賞，想見清風助笑談。
已作汎舟游夏口，又成横錫過江南。
歸來萬壑松聲在，依舊閑雲沒草庵。
聞龔德莊入山先一日作詩迎之
作者：釋德洪
朝代：宋

夢暖不知窗霧白，眼寒初愛縠羅輕。
欣聞明日一龔至，想見隨軒二李行。
夜雨曉晴寒食近，水流花發子規聲。
披襟散坐青林下，依約斜川萬古情。
聽道人諳公琴
作者：釋德洪
朝代：宋

道人貌癯骨藏年，漆瞳照人方而淵。
家住湘山湘水邊，氣清日應嚼芳鮮。
羅浮飯石性所在，定林飲澗老更堅。
子其徒歟寧果然，抱琴過我亦自賢。
玉徽按抑朱絲絃，借絃爲舌傳語言。
誰家恩怨餘妬憐，綺窗鶯燕春風顛。
顛風盤空攪蒼煙，蕭蕭吹鬢人未眠。
清都絳闕斷世緣，骨飛不到夢所傳。
秦筝心知是響泉，置之髯鬚一笑掀。
蘂珠三疊舞胎仙，坐令遺世如蜕蟬。
何年醉騎紫雲去，此琴枵然成棄捐。
肇上人居京華甚久别余歸閩作此送之
作者：釋德洪
朝代：宋

毳帽駝裘一尾輕，半開便面氣如春。
醉歸穿市月隨人，此境要非吾輩事。
摩頭忽憶海山濱，蕨芽荔肉齒生津。
十分春壓能眠柳，一再風撩解笑花。
故山應摘雨前茶，從我覓詩如觸鹿。
爲君肥字作棲鴉，句中有眼莫驚嗟。
背塵軒
作者：釋德洪
朝代：宋

思慮不及猶爲物，分别未忘都是夢。
阿難樹見竟難分，曹谿風幡元不動。
胡卿才時思亭
作者：釋德洪
朝代：宋

祇今冢木上雲雨，想見音容無恙時。
竟作懷歸戀雲舍，空餘淚眼看風枝。
功名未洗終天恨，歲月難忘罔極悲。
已覺夜林無觸鹿，但看几硯出靈芝。
胥啟道次韻見寄復和之
作者：釋德洪
朝代：宋

少年翰墨擅時名，老愛江鄉翠巘横。
聞道異書常自校，近来佳句與誰評。
幽尋湘水映衣碧，小寢晴窗潑眼明。
寄我三詩争妙麗，疑公曾夢筆花生。
臘月十六夜讀閻資欽提舉詩一巨軸
作者：釋德洪
朝代：宋

青燈映窗山月西，讀遍潁皋居士詩。
四蹄雷電駿□□，萬丈光芒豪放詞。
古錦濯江有餘麗，夜光走盤無價珠。
韻高不受富貴縛，眼蓋縉紳說林壑。
一語不合□□□，太華摩雲森剔卓。
一往歸心如鳥工，十分風味□□□。
沉溟山水柳子厚，撥置形骸龐德公。
攬轡不當□□□，珥筆合在明光宫。
天牀長哦起曳履，旋呵凍筆□□□。
寄語公家王坦之，爲編乃翁詩集尾。
臥病次彦周韻
作者：釋德洪
朝代：宋

臥便午簟袪殘暑，誰令殿閣風鷗語。
君來談笑破岑寂，慰此經旬攜手阻。
湘山解事不須招，數峰入座爭翔舞。
心知清境世不要，勝踐從來數支許。
戲將平時說禪口，貶剝諸方呵佛祖。
眼高叢林不見人，但許南臺稱法乳。
忽驚詞鋒亂斫伐，披靡千人如項羽。
詩成相對兩咨嗟，此生俯仰成今古。
臨川康樂亭碾茶觀女優撥琵琶坐客索詩
作者：釋德洪
朝代：宋

小槽横捧梳粧薄，綠羅綰带仍斜搭。
十指纖纖葱乍剥，紫燕飛翻初弄撥。
梨園曲調皆品匝，歛容却復停時霎。
日烘花底光似潑，嬌鶯得暖歌唇滑。
圓吭相應啼恰恰，須臾急變花十八，玉盤蔌蔌珠璣撒。
坐客漸欲身離榻，裂帛一聲催合殺。
玉容嬌困撥仍插，雪梅一枝初破臘。
臨川陪太守許公井山祈雨書黄華姑祠
作者：釋德洪
朝代：宋

臨川富山水，井山最深幽。
愧我今日來，自非清散游。
試問井中龍，吾行汝知不。
高秋嗜酣卧，此計非良謀。
晚稻已及穗，一雨足可收。
曷不躍而起，霈然瀉南州。
要看賢使君，放衙擁黄紬。
臨清閣二首·其一
作者：釋德洪
朝代：宋

泯泯下窺軟碧，洄洄匆作驚湍。
時看稚子對浴，少陵詩眼長寒。
臨清閣二首·其二
作者：釋德洪
朝代：宋

邑勢自然藏勝，江空表裏含秋。
夜棹近人明月，襄陽應在漁舟。
臨濟和尚贊
作者：釋德洪
朝代：宋

一句中具三玄，一玄中具三要。
腦後見腮村僧，向上更有一竅。
臨濟大師生辰
作者：釋德洪
朝代：宋

靖康二年四月十，眼見耳聞信不及。
三玄三要都掲開，露出法身赤吉力。
自張平道入瑤谿
作者：釋德洪
朝代：宋

衝虎曾經落照村，千峰盤盡始登門。
慣聞跛脚阿師法，喜見横行道者孫。
愛客精神清入畫，游方蹤跡夜重論。
杖藜又入層雲去，知有安公舊隱存。
自豫章至南山月下望廬山
作者：釋德洪
朝代：宋

扁舟秋晚離南浦，片席揺風望新渚。
揚瀾大浪晴拍天，南山窈窕開蓮宇。
倒檣散策一登臨，便擬掩關深處住。
吾生飽食隨東南，去亦無求住無取。
江山得意且題詩，從游況復皆真侶。
青燈灼灼夜窗深，對牀卧聽風甌語。
忽驚憂患一笑空，便覺此生真逆旅。
隔岸廬山金碧開，月明尚記曾游處。
何當乘興更一游，興闌却向鍾山去。
至上高謁李先甲會淵才德修
作者：釋德洪
朝代：宋

先甲志大性重遲，是中可築平生基。
心期功名定不赦，未識所與游從誰。
淵才人間汗血驥，德修天上麒麟兒。
知君懷中有卿相，探手但未忙取之。
至圓通僧覓詩
作者：釋德洪
朝代：宋

漱霧跳珠響澗泉，千峰秀出雨餘天。
共驚繡帽銅腮老，重到香罏石耳邊。
清境荒涼歸歎息，故人迎笑尚依然。
明年過此還相見，應及春風社燕前。
至撫州崇仁縣寄彭思禹奉議兄四首·其一
作者：釋德洪
朝代：宋

去年歲饑民減口，晨無炊煙閒甑缶。
面餘菜色短氣中，經營有錢易升斗。
抱孫買鋤今歲豐，黄雲𥝧稏村村同。
東林鼓聲是誰致，聰明慈惠隴西公。
至撫州崇仁縣寄彭思禹奉議兄四首·其三
作者：釋德洪
朝代：宋

我年政如牧民術，敗羣者去羊蕃息。
向來盗竊如有盟，飛躡垣墻度窗隙。
下車夜户民不閉，終夕四鄰無犬吠。
一懽醉倒不須歸，以塼支頭路傍睡。
至撫州崇仁縣寄彭思禹奉議兄四首·其二
作者：釋德洪
朝代：宋

吏姦今古同一律，邇來間見復層出。
一邑雀息行鏡中，公則生明無别術。
放衙下簾調索絃，來禽青李浴清泉。
吾儕呈押日課辦，亦作岸巾相對眠。
至撫州崇仁縣寄彭思禹奉議兄四首·其四
作者：釋德洪
朝代：宋

爭歌來爲民父母，百里民心始安堵。
外臺選才第薦之，何必知賢奪而去。
當持馬足卧車轍，報汝百年終有别。
蹄涔不著横海鯨，簿書那容萬人傑。
至海昏三首·其一
作者：釋德洪
朝代：宋

前身定是赤頭璨，風帽自欹麻苧衣。
久客瓊崖看詩律，袖中藏得海山歸。
至海昏三首·其三
作者：釋德洪
朝代：宋

天公無計奈此老，時復致之拴索間。
寄語故人休念我，幸因王事得游山。
至海昏三首·其二
作者：釋德洪
朝代：宋

我老又窮交舊絕，姓名面目畏知聞。
餐痂是病竟不悟，裹飯相從獨有君。
至筠二首·其一
作者：釋德洪
朝代：宋

乞漿問路到筠溪，天氣清和得所宜。
父老相逢班草坐，風光初過採茶時。
摩挲禪榻營春睡，想像齋厨辦晚炊。
白首不知舟壑走，壁間来讀舊題詩。
至筠二首·其二
作者：釋德洪
朝代：宋

偶喚歸舟隔亂谿，春山偏與晚相宜。
自尋熟路懸崖去，正是新秧刺水時。
身健已如秋社燕，夢回猶看客亭炊。
雨窗燈火清相對，畫出淵明五字詩。
至西湖招廓然遊春
作者：釋德洪
朝代：宋

别後西湖長在夢，相逢氣韻宛清真。
劇談要使君頤脱，大笑從教坐客瞋。
淮海飄零方見友，湖山秀絕更逢春。
快當火急追清景，莫厭尋幽散策頻。
至豐家市讀商老詩次韻
作者：釋德洪
朝代：宋

楊柳護橋春欲暗，山茶出屋人未知。
冒田決決走流水，小夫鏟塍翁夾籬。
雪晴春巷生青草，煙濕人家營晚炊。
心疑輞川摩詰畫，目誦匡山商老詩。
夜投村店想清境，蛙滿四鄰簷月移。
卧看孤燈心耿耿，呼童覓紙聊記之。
至邵州示胡强仲三首·其一
作者：釋德洪
朝代：宋

平生厭飫水雲間，老境優游剩得閒。
遠謫瘴鄉君勿歎，天教更看海南山。
至邵州示胡强仲三首·其三
作者：釋德洪
朝代：宋

盧能嶺上容君看，彌勒樓前借汝觀。
成佛捷途當舉足，不須平地致艱難。
至邵州示胡强仲三首·其二
作者：釋德洪
朝代：宋

情緣不斷自消滅，浮念欲生無起因。
多謝鍊磨金出鑛，敢辭枷鏁夢中身。
與僧遊石頭菴
作者：釋德洪
朝代：宋

我攜骨面潛谿子，来訪西山鈯斧菴。
夢蝶人驚猶栩栩，藏鴉柳暗已毿毿。
峰連小閣宜春望，水遶重城隔夜談。
欲喚扁舟尋熟路，與君支策上千巖。
與嘉父兄弟别於臨川復會毗陵
作者：釋德洪
朝代：宋

君家兄弟萬人傑，何止才容誇兩絕。
憶昨江南山盡頭，西津渡口曾相别。
君時慘然縗制中，行將扶護歸吳越。
我亦買舟還故山，社燕秋鴻那忍說。
客中不覺舟壑走，邇來飄忽經歲月。
毗陵那料又相逢，喜君美髯冰玉頰。
竹軒堆髻話臨川，清論無窮如鋸屑。
意消已覺在秋鄉，坐令五月失炎熱。
歸來喜甚不成寐，起步空庭聽風葉。
念君姓名懸睿想，吳江未可停舟楫。
欲看騕褭付王良，相鼎煩君爲調燮。
平生無求任所見，往往撩人面紅冽。
恃君猶作故人看，此詩聊當名紙謁。
與客啜茶戲成
作者：釋德洪
朝代：宋

道人要我煮温山，似識相如病裏顔。
金鼎浪翻螃蟹眼，玉甌絞刷鷓鴣斑。
津津白乳衝眉上，拂拂清風產腋間。
喚起晴窗春書夢，絕憐佳味少人攀。
與客論東坡作此
作者：釋德洪
朝代：宋

東坡醉墨浩琳琅，千首空餘萬丈光。
雪裏芭蕉失寒暑，眼中騏驥略玄黄。
機輪妙轉風雷舌，春色濃纒錦繡腸。
可惜騎魚天上去，斷絃空壁暗淒凉。
與忠子晚步登臺有作
作者：釋德洪
朝代：宋

僧殘寺僻游人少，草滿池塘筍過籬。
盧橘带酸春去後，榴花出葉雨晴時。
一年事辦秧齊徧，連日江寒水退遲。
偶上高臺成遠眺，兹游更得子追随。
與性之
作者：釋德洪
朝代：宋

物外不可必，相看一笑休。
好山終入手，墮甑懶回頭。
知復何時見，聊爲此日留。
定難瞞道眼，得喪兩浮漚。
與晦叔至奉新
作者：釋德洪
朝代：宋

欲去未成還執手，西風疏雨晚絲絲。
暗驚歲月行飄忽，那更人生苦别離。
君已到心工筆語，我今歸計老茆茨。
冷齋後夜誰同宿，莫向燈前讀此詩。
與朱世英夜論玄沙香嚴雲菴宗旨三首·其一
作者：釋德洪
朝代：宋

子母俱忘脱體看，纖毫纔動被渠瞞。
若非豎亞頂門眼，那辨紅罏點雪寒。
與朱世英夜論玄沙香嚴雲菴宗旨三首·其三
作者：釋德洪
朝代：宋

睡美春来常失曉，日高衾暖懶翻身。
戲將古寺閑房趣，誇與閙中無事人。
與朱世英夜論玄沙香嚴雲菴宗旨三首·其二
作者：釋德洪
朝代：宋

言下百骸俱脱盡，更無一法覆藏伊。
亡僧對面分明看，却是禪和眼搭癡。
與法護禪者
作者：釋德洪
朝代：宋

手抄禪林僧寶傳，暗誦石門文字禪。
揀得湘西好三角，春風歸去弄雲泉。
與海兄
作者：釋德洪
朝代：宋

春寒真料峭，久客厭江城。
雲重欲爲雨，風和尚未晴。
意隨飛鳥去，事逐亂埃輕。
畢竟閒居好，煩君念此情。
與蔡楊州
作者：釋德洪
朝代：宋

五馬東来數月間，十州人物帖然安。
池邊芳草新吟罷，樓外遥山晝卧看。
鈴閣蠟煙秋色晚，譙門銅漏夜聲寒。
雖然自是雲林客，猶把風流作話端。
與謙知藏二首·其一
作者：釋德洪
朝代：宋

老爛叢林四十年，平生跛挈但随緣。
未言親見雲居老，只識歸言亦自賢。
與謙知藏二首·其二
作者：釋德洪
朝代：宋

諸方法席慵擡眼，懶墯成羣妒忌深。
此老把茅如覆頂，却能努力捍叢林。
與超然至谷山尋崇禪師遺踪
作者：釋德洪
朝代：宋

行盡湘西十里松，到門却立數諸峰。
崇公事跡無尋處，庭下春泥見虎蹤。
與韓子蒼六首·其一
作者：釋德洪
朝代：宋

雖赴来機少異之，箭鋒相直出思惟。
訥菴言下瞠雙目，孔子原来是仲尼。
與韓子蒼六首·其三
作者：釋德洪
朝代：宋

盤珠走處無留影，百計推尋摸意根。
酬汝欲心顛倒見，哆啝元不是無言。
與韓子蒼六首·其二
作者：釋德洪
朝代：宋

從来未悟不曾迷，一見菴僧更不疑。
脱體現前無軃避，鼻頭向下少人知。
與韓子蒼六首·其五
作者：釋德洪
朝代：宋

收得訥菴末後句，羅敷種性覺風流。
海壇馬子似驢大，失曉山童不裹頭。
與韓子蒼六首·其六
作者：釋德洪
朝代：宋

百年應盡便應盡，坐脱立亡誇小兒。
酪出乳中無别法，死時何苦欲先知。
與韓子蒼六首·其四
作者：釋德洪
朝代：宋

但識綱宗無實法，爲君拈却眼中塵。
鴛鴦繡出從教看，莫把金針度與人。
與黄六雷三
作者：釋德洪
朝代：宋

我覓應傭者，忽得黄與雷。
結束頗精悍，拱喏駭吾儕。
從余今幾日，臨事見肺懷。
立身守中直，勿自無疑猜。
爲奴不欺主，乃是廊廟材。
何必弄筆語，然後爲賢哉。
紛紛貴與賤，百年同一抔。
弛擔坐亦汝，萬事付浮埃。
興闌
作者：釋德洪
朝代：宋

春晚忽憑檻，滿眸佳景來。
鴨頭波蕩漾，螺髻色崔嵬。
苔嫩錢無數，花殘錦作堆。
一甌雙井釅，何必酒盈杯。
舟行書所見
作者：釋德洪
朝代：宋

剩水殘山慘淡間，白鷗無事小舟閒。
箇中著我添圖畫，便似華亭落照灣。
芙蓉楷禪師贊
作者：釋德洪
朝代：宋

望之翛然，冰枯而天粹。
即之淵然，雲閑而水止。
意坐石而情無住著，故杖瘦藤而欲起。
人言即俗復即真，出塵之相加冠巾。
非因引法忤聖主，我宗僧俗兩不存。
五位正宗將仆地，以手挈之閲人世。
屹然萬仞捍狂瀾，荷負大法當如是。
紛紛鄙夫拜公像，譬如螻螘見龍象。
驚魂已化千微塵，豈特形容先沮喪。
火刀直裰誰得之，醉李故時捕魚師。
嶺梅已熟莫咬破，核子乞與寧馨兒。
芭蕉
作者：釋德洪
朝代：宋

鳳尾争高照映人，玉芽明潔出埃塵。
也知欲救衆生病，共現如来智智身。
花藥英禪師生日其子通慧設齋作此
作者：釋德洪
朝代：宋

甲辰臘旦底時節，太虚完全無一缺。
陷虎機參陕右禪，罵人觜是新羅鐵。
雲居老子最精鋭，長笑師兄難控制。
龍象蹴踏非驢堪，鵝王擇乳非鴨類。
睡快庵中知見香，試焚一銖熏十方。
不在鼻端空與木，畢竟此香何處藏。
英上人手錄冷齋爲示戲書其尾
作者：釋德洪
朝代：宋

五鼎八珍非我事，曲眉清倡乞人争。
一帙冷齋夜深話，青燈相對聽秋聲。
英大師年二十餘工文作詩勉之
作者：釋德洪
朝代：宋

英公南海來，眉宇靜而淵。
少年辭海山，脚力生雲煙。
已能弄翰墨，句好自可傳。
君看嵩仲靈，□瘦聳清堅。
平生護教心，光與星斗懸。
化去四十載，凛然長在前。
文章一技耳，幾不減市廛。
要求出世法，道眼照人天。
吾言激後生，君俊無忽焉。
千峰開宿雨，蒙頭作深禪。
古人亦何遠，何必羡遺編。
荷塘暑雨過凉甚宜之見訪作此
作者：釋德洪
朝代：宋

居近池塘春意在，路穿空翠夕陽多。
隔林放鹿哀怨語，掠水幽禽撲摝過。
得雨村囂覺風味，分秧天氣愛清和。
莫辭坐穩相尋數，酣戰難回指日戈。
華光仁老作墨梅甚妙爲賦此
作者：釋德洪
朝代：宋

雪裏梅開何草草，欲問清香無處討。
回看水際竹叢邊，寂寞閑愁洗粧早。
東坡戲作有聲畫，竹外一枝斜更好。
但恐金鬚容易墮，額黄雖妙難長保。
笑笑先生獨愛竹，雪壁風梢麝煤掃。
應爲冰姿不可傳，醉裏相忘亦顛倒。
慚愧高人筆下春，解使孤芳長不老。
從來病眼錯黄昏，隔霧相看更相惱。
華藏寺慈氏菩薩贊
作者：釋德洪
朝代：宋

何人寄逸想，游戲浮漚間。
以如幻之力，刻此旃檀像。
坐令衆妙好，秀發千花中。
天冠束紺髪，銖衣絡華鬘。
種種妙莊嚴，成此功德聚。
當時億萬種，感極則悲號。
樓觀出談笑，祕護百寶攢。
如登覩史天，如集龍華會。
嗟哉像教末，羽嘉成百鳥。
棘生薝蔔林，龍神爲悲慟。
王臣寔外護，異夢非意思。
願推明月輪，出此蓬勃煙。
願回紫金山，安置清涼處。
至今百福相，儼然臨人天。
神力吁莫測，拜起涕汍瀾。
我諦觀十方，實無心外境。
自然離依地，及與徧計執。
即今目所見，非有亦非無。
如像現鏡中，非鏡亦非像。
願入此三昧，識心自然明。
於十方國土，而作大佛事。
稽首大慈尊，證我如是說。
華藥英禪師贊
作者：釋德洪
朝代：宋

以鐵作喙，名無有雙。
老住回雁，道冠湘江。
神機之妙，如鐘在撞。
爲功德林，爲精進幢。
不動聲氣，天魔自降。
懷我雲庵，黄龍的嗣。
說法如雲，縦横放肆。
孰知此老，膽氣相似。
大法付授，良亦在此。
是名關西，克家之子。
蒲元亨畫四時扇圖
作者：釋德洪
朝代：宋

畫工妙物無不可，誰能筆端自忘我。
醉蒲睡著呼不聞，但見解衣盤礴臝。
起來潄墨滋破硯，霜綃只尺開紈扇。
點綴四時無不有，但覺眼前紅綠眩。
雲破連峰青碧開，林梢時復見樓臺。
斷橋落日空流水，爲問秦人安在哉。
春山杳靄知何處，夏木森森蔽雲雨。
秋陰未破雪滿山，笑指千峰欲歸去。
看山對客憶蛾眉，客去愁多自不知。
滿眼匡廬看畫軸，平生坐媿虎頭癡。
萬事浮雲定何有，白鶴歸來千載後。
江山長在身世忙，歲月不移舟壑走。
對此未歸心欲折，借君玉斧修圓月。
會看談笑滿清風，詎使人間畏炎熱。
蔡元中真贊
作者：釋德洪
朝代：宋

德以退爲進，謙以後爲柄。
迹以暗而彰，麝匿缶而香。
視夫子之胸次，若螻蟻其侯王。
方罾繳而去之，登千仞而翺翔。
與夫蒼顔槁項論博南，策未央者，殆各夢而同牀乎。
蔡州道中
作者：釋德洪
朝代：宋

北来行盡關山道，梁宋郊墟眼力微。
飲食甘酸雜淮甸，語音清軟近京畿。
黄塵又向九天去，槁項新從萬里歸。
投老不堪行役苦，手遮西日想巖扉。
蔡老有志好學識面于京師作此示之
作者：釋德洪
朝代：宋

道人西嶽來，氣與秋爭曉。
讀書如壁月，罅隙必委照。
當從賢俊游，運斤端得妙。
儻明句中眼，王良控騕褭。
嗟余老漸衰，綠髮亦加少。
喜君解妙處，見博而知要。
錄余一千篇，正可付一笑。
同歸漳水垠，乘月答清嘯。
睡起山花開，脱履萬事了。
蔡藏用生辰
作者：釋德洪
朝代：宋

非煙雲子釀新晴，争看麒麟墮地行。
悉達已聞今日誕，優曇知復爲誰榮。
已驚久視方瞳碧，更覺藏年玉骨清。
曾伴麻姑家法在，願随風馭到蓬瀛。
蘇子平汪履道試李潘墨
作者：釋德洪
朝代：宋

南陽國師古禪伯，玉殿以棋聊戲客。
客雖四海棋絕倫，我解兩奩俱用黑。
侍臣大驚帝微笑，客亦袖手吁莫測。
黑中優劣自能分，正似蘇汪今試墨。
老潘氣韻凌阿寛，二李不平有矜色。
坐令好事旁舍郎，瞠視無言受巾幗。
我非南陽不能辨，以手捫頭空嘆息。
徑當相攜詣瞽叟，夜半一辨須明白。
蜀道人明禪過余甚勤久而出東山高弟兩勤送行語句戲作此塞其見即之意
作者：釋德洪
朝代：宋

衆中聞語識巴音，京洛沅湘久訪尋。
張口茹拳君聚落，垂膺拭涕我山林。
碧巖花墮鳥飛去，蒲坐葉飄針正紝。
袖裏兩勤太饒舌，丈夫聲價老婆心。
衡山南臺寺飛来羅漢贊
作者：釋德洪
朝代：宋

惟毗尼藏，稱性之印。
印一切法，無有少賸。
而此尊者，跏趺不瞬。
外寂中空，幻滅都盡。
諸佛子等，勿故起妄。
於是像中，作去来想。
昔本不来，今亦焉往。
即一切法，離一切相。
如一月真，無二無别。
於衆水中，同時見月。
像非異同，月豈生滅。
以應緣故，光影清絕。
鍾山衆泉，石井異味。
靈隱衆山，小嶺異翠。
此嶺此泉，皆飛而至。
示根境法，其實同體。
如此大士，諸法成就。
南嶽廬山，宴坐馳走。
而事藏界，随處而有。
雖證無生，亦不滅受。
表上人久事雲庵過余石門
作者：釋德洪
朝代：宋

凍折枯杉已死灰，豈宜安著在塵埃。
偎衰不入今人眼，精進曾親古佛來。
愛子渠渠念綈惠，爲余得得出巖隈。
蒼顔華首供衰暮，未死重逢更幾回。
袁州聞東坡歿於毗陵書精進寺壁三首·其一
作者：釋德洪
朝代：宋

濁世肯留竟何意，玉芙蓉出淤泥中。
誰謂秋来亦零落，病收衰淚泣西風。
袁州聞東坡歿於毗陵書精進寺壁三首·其三
作者：釋德洪
朝代：宋

才疏意廣孔文舉，身健長貧白樂天。
一代風流今已矣，三吴雲水固悠然。
袁州聞東坡歿於毗陵書精進寺壁三首·其二
作者：釋德洪
朝代：宋

姓名自可磨千古，文字收藏付六丁。
唾霧珠消君勿笑，夢回比物鎮長靈。
補東坡遺三首題武王非聖人論後
作者：釋德洪
朝代：宋

青燈照華髮，掩卷成嗟咨。
事有世共見，而意復難知。
殺父子受封，殆非人所爲。
孟津觀兵者，非天尚誰欺。
孔子蓋周人，而爲殷宗枝。
欲辨則不敢，亟口稱夷齊。
使彼果聖乎，古今無異詞。
則其罪武王，明甚無可疑。
呶呶與世辨，泛濫驚羣兒。
惜不經柳子，爲一剖擊之。
知誰千載下，擊節讀吾詩。
補東坡遺真姜唐佐秀才飲書其扇
作者：釋德洪
朝代：宋

此生身世兩茫茫，醉裏因君到故鄉。
滄海何曾斷地脉，白袍從此破天荒。
補秀老遺
作者：釋德洪
朝代：宋

萬壑搖蒼煙，百灘渡流水。
下有跨驢人，蕭蕭吹醉耳。
襄州亂後逢端州依上人
作者：釋德洪
朝代：宋

漢上相逢兵火後，蒼顔華髪兩摧頽。
塵清霧斂閑身在，螘分蜂争一笑開。
志捍叢林山剔卓，義規朋友玉崔嵬。
瓦精决舌休皮相，曾見淄州古佛来。
西湖寺逢子偉
作者：釋德洪
朝代：宋

我行厭風埃，日莫休逆旅。
疲坐捫蚤蝨，呼童洗袍袴。
起尋古招提，思與幽人晤。
忽覺華氣生，乃與周郎遇。
笑談傾坐人，我亦爲停麈。
袖中出新詩，貫珠穿妙語。
麗如花林風，清甚空階雨。
坐令覊旅情，掣肘棄余去。
太平疆場空，英雄功業悞。
如君文武姿，其可著閑處。
霸陵舊將軍，月黑射猛虎。
夜歸逢醉尉，頗復較勝負。
丈夫有用舍，世態度今古。
何時紫泥書，夜半搥門户。
邊風吹塞塵，千騎紅粧女。
横槊賦新詩，唾手取黠虜。
麒麟入圖畫，佩劍撚白羽。
西齋晝卧
作者：釋德洪
朝代：宋

餘生已無累，古寺寄閑房。
睡足無來客，窗空又夕陽。
叢蕉高出屋，病葉偶飄廊。
起探風簷立，飛蚊閙晚涼。
要阿振出門山已瞑而煙翠重重一抹萬疊秀峰缺處日脚横度紅碧相通餘暉光芒倒射作虹霓色微風忽興新秧翻浪如卷輕羅坐新豐亭流目而長吟讀雲庵老人戲墨爲詩
作者：釋德洪
朝代：宋

壁上龍虵飛動，坐中金玉鎗然。
起望微雲生處，一聲相應殘蟬。
見志
作者：釋德洪
朝代：宋

逼寒虚空難躱避，笑渠百計苦捜尋。
至無著力爲明見，但盡攀緣是肯心。
顧我竪旗降老病，有誰横槊捍叢林。
木鵝巫峡思前事，正惬雲巖隔信音。
見蔡儒效
作者：釋德洪
朝代：宋

一昨海外歸，盡見故山侣。
夫子獨未見，夢想識風度。
今日復何日，乃獲抵掌語。
猶疑是夢中，驚定無所覩。
欣然誦新句，句法雜今古。
初如涉微波，沙石俯可數。
忽驚鋒刃攢，凛然爲毛竪。
可讀不可識，森嚴開武庫。
百態出俄頃，春破賴綴補。
詞高殆天得，那借江山助。
人間有此客，而使衣涴土。
君看絳闕姿，矯不受控御。
大言惷上商，坐此得齟齬。
天公聊戲之，一官良蹇寓。
天風吹綠鬢，醉眼蓋寰宇。
閻浮一漚耳，是身等唾霧。
功名付揶揄，富貴我劇具。
道山弱水上，凝睇隔煙雨。
夜晴覺天多，月好笑起舞。
引手挽醉袂，恐騎紫雲去。
觀山茶過回龍寺示邦基
作者：釋德洪
朝代：宋

北窗賞新晴，睡美正清熟。
竹雞斷幽夢，朦朧不能續。
卧聞故人家，山茶已出屋。
欣然一命駕，妍暖快僮僕。
千朵鶴頂紅，染此一叢綠。
坐客例能詩，秀句抵金玉。
攜過回龍寺，掃壁爲君錄。
逸筆作波險，欹斜不可讀。
坐驚殷床鐘，暮色眩雙目。
入關更清興，市井亂燈燭。
人生分萬途，稱心良易足。
時平且行樂，餘賓非所欲。
解空居士贊
作者：釋德洪
朝代：宋

空若不解，即是斷空。
解若不空，即是法執。
是故居士，獨號解空。
窠臼不立，凡聖豈存。
是誰宗旨，臨濟仍雲。
訪友人二首·其一
作者：釋德洪
朝代：宋

海棠雨過尚嬌春，袖手來尋林下人。
未話柳條堪結紐，且欣梅子可嘗新。
孤蹤袞袞風中絮，萬事紛紛夢裏塵。
他日别山重會面，定知談笑絕鮮陳。
訪友人二首·其二
作者：釋德洪
朝代：宋

日暮荒城倚瘦藤，江南春思倍添增。
那知淮水黄塵路，忽見廬山綠髪僧。
乞食久辭煙際寺，連牀今對夜深燈。
明年我亦尋君去，同陟天池最上層。
訪鑒師不遇書其壁
作者：釋德洪
朝代：宋

獨自來游微雨後，道人乞食及清晨。
應門童子能迎客，滿地榆錢欲買春。
花醉發狂風日釅，柳眠喚起語音真。
政當借榻酬無事，熟鼾從教聒四鄰。
訪雙池老不遇其子覺先求詩爲作此
作者：釋德洪
朝代：宋

芒鞵竹杖快新晴，天迥游絲百尺輕。
沃若柔桑連野綠，炯如白鳥照溪明。
逢山有寺幽欣集，對客開軒午夢清。
曦竟未回憑閣久，忽聞高柳子規聲。
許彦周所作墨戲爲之贊
作者：釋德洪
朝代：宋

異哉土蛇，登樹而怒。
怒見脊尾，口眼可懼。
王孫地坐，氣讋毛豎。
欲去不敢，攀枝而顧。
豐狐行藏，心常愧負。
見之而走，敏若脱兔。
孰能傲然，如此老樹。
與之相親，不驚不怖。
問何能爾，以無我故。
酒色海中，有萬奇趣。
不出二種，猜疑掉舉。
蓋無常蛇，終不赦汝。
居士圖之，以警未悟。
覺範一見，笑手爲拊。
詩一首
作者：釋德洪
朝代：宋

獨倚闌干玩野塘，俄驚節物老春光。
綠楊陰密鶯將懶，紅杏枝空蝶不忙。
詩思漫沿芳草遠，茶甌微带落花香。
那堪風雨頻催促，公子王孫亦斷腸。
誠上人求詩
作者：釋德洪
朝代：宋

我昔車輪翠裏行，只今懷想似前生。
那知古寺僧窗下，偶見高人眼倍明。
秋月半鈎留客意，凍雲千頃欲歸情。
杖藜笑出千峰去，添得蒼崖響答聲。
誠上人試手遊方二首·其一
作者：釋德洪
朝代：宋

随處千巖萬壑，一鉢雲行鳥飛。
歲月却還驚浪，蒙頭破衲同歸。
誠上人試手遊方二首·其二
作者：釋德洪
朝代：宋

迹要風蟬蜕殻，道愧泥龜六藏。
面上唾痕莫拭，自然知見含香。
誠心二上人見過
作者：釋德洪
朝代：宋

破夏来尋甘露滅，快人如對水晶輪。
煙雲掃盡詞傳意，知見不生情透塵。
旋縛茅茨吞遠壑，偶臨簷隙見歸人。
露芽便覺如浮雪，品坐同分一盞春。
謁凖禪師塔
作者：釋德洪
朝代：宋

同條生不同條死，覿露全機誰後先。
一句鶻崙難劈破，一時乞與子孫傳。
謁嵩禪師塔
作者：釋德洪
朝代：宋

吾道例孔子，譬如掌與拳。
展握固有異，要之手則然。
晚世苦凌夷，講習失淵源。
君看投跡者，紛紛等狂顛。
韓子亦儒衣，倔强稱時賢。
憑凌作詬語，到死不少悛。
後世師韓輩，穴攘猶可憐。
走名不自信，逐隊工語言。
譁然皇祐間，飛蚊閙喧闐。
田衣動成羣，怒癭空自懸。
縮頭不敢息，兀坐如蹲猿。
堂堂東山公，才大德亦全。
齒牙生風雷，筆陣森戈鋋。
隱然湖海上，長庚横曉天。
作書肆豪猛，揮斤莫敢前。
羣兒雖貌敬，臆論已不専。
書成謁天子，一日萬口傳。
坐令天下士，欲見嗟無緣。
功成還山中，笑語答雲煙。
我來不及見，山水自明鮮。
入門寂無聲，脩竹空滿軒。
永懷翛然姿，骨肉聳清堅。
僮奴豈知此，住此亦彌年。
指余以石塔，草棘北風顛。
再拜不忍去，聽此遶澗泉。
吁嗟末運中，那復斯人焉。
文章亦細事，清苦非所便。
但愛公所守，遠相諸祖肩。
遲遲哦公詩，落日滿晴川。
願攜折脚鐺，結茅西澗邊。
歲時邏松檜，來此掃頽磚。
謁狄梁公廟
作者：釋德洪
朝代：宋

九江浪粘天，氣勢必東下。
萬山勒回之，到此竟傾瀉。
如公廷諍時，一快那顧藉。
君看洗日光，正色甚閒暇。
使唐不敢周，誰復如公者。
古祠蒼煙根，碧草上屋瓦。
我來春雨餘，瞻歎香火罷。
一讀老范碑，頓塵看奔馬。
斯文如貫珠，字字光照夜。
整帆更遲留，風正不忍掛。
謁蔡州顔魯公祠堂
作者：釋德洪
朝代：宋

開元天寶政多暇，孽臣姦驕濁清化。
尺八横吹入醉鄉，國柄倒持與人把。
漁陽番將易漢官，在廷之臣無諫者。
吳綾蜀錦光照眼，更覺霓裳韻和雅。
叛書夜到華清宮，狩呂骨驚天子訝。
二十四城陷同日，長嗟乃爾忠臣寡。
閙傳平原城壁堅，穴鼻可以牿牛馬。
譬如灔澦屹中流，江勢遠來波倒射。
吾知守職事主耳，行藏初不較用捨。
公時風姿入睿想，貫日精誠震天下。
我行上蔡黄犬門，驚風急雪吹平野。
嬌鴉暮集村不囂，古祠窈窕連桑柘。
聖朝亦旌異代忠，軒然眉鬚入圖畫。
和如戲泚盧杞題，儼若夢令希烈怕。
至今握拳透爪地，想見怒詞猶慢罵。
聲光自與日月爭，事之成敗其天也。
此詩我欲掃東壁，入字端宜擘窠寫。
便覺雲收六合陰，春隨喜色生晴野。
謁靈源塔
作者：釋德洪
朝代：宋

高颿駕浪過南溟，那料歸来掃此亭。
桃李成陰春老大，谿山好在鬢凋零。
瓦燈已照宫商石，卵塔分藏服匿瓶。
春雪尚能知客意，蕩除毛孔瘴煙腥。
謝人惠蘆雁圖
作者：釋德洪
朝代：宋

道林煙雨久不到，忽見橘州蘆雁行。
笑裏筆端三昧力，坐中移我過瀟湘。
謝保福寄蜜
作者：釋德洪
朝代：宋

蜜脾新滿割山房，都是諸花知見香。
味絕中邊深爲有，待將無舌爲君嘗。
謝大潙空印禪師惠茶
作者：釋德洪
朝代：宋

鐘鼓五千指，翔空樓殿開。
不知大潙水，何爾小南臺。
讓子鈯斧信，閒禪春露杯。
故應念岑寂，先寄出山來。
謝安道花壇
作者：釋德洪
朝代：宋

三月江南春不淺，謝家池上開花苑。
層壇迸破碧瑠璃，嫩蕊簇成紅婉孌。
一枝兩枝和霧白，素娥月下逢姑射。
十朵五朵照水紅，仙姝並立瑤池東。
人生遇景須行樂，莫使餘香散簾幕。
白雪難逃鬢上斑，金樽且對花前酌。
醉則傲羲軒，醒則歌堯舜，榮辱是非都莫問。
風雲際會自有時，忠義果然天不困。
君今還作天涯客，憑欄正遇羣芳拆。
不插羣英醉上林，人謂少年真可惜。
明年再獻平戎策，順風高舉摩天翼。
大手親提却日戈，刈除天下閒荆棘。
古人養花如養賢，我今說花心亦然。
栽培直欲助真宰，扶持造化工陶甄。
時人莫以花爲浼，大都自是人情改。
若使人情長似花，相看顔色年年在。
謝安道輩真難得，不容蒿艾生墻側。
不勞巧手寫丹青，不學世人畫牆壁。
靈苗自有天然格，門外溪光長瀉碧。
更向溪光種碧桃，宛然便是神仙宅。
謝家池館勝瑤臺，淺白深紅次第開。
爲報賞花君子道，何須東海覓蓬萊。
謝嶽麓光老惠臨濟頂相
作者：釋德洪
朝代：宋

瘦骨孤標韻絕倫，傳聞宗派出雲門。
收藏畫裏三玄老，分付湘中十世孫。
罵佛風神疑正怒，打僧氣宇尚驚群。
能言滅却正法眼，不負灘頭毒手恩。
謝忠子出山
作者：釋德洪
朝代：宋

道人棄家年最少，毛骨稽山冰雪妙。
爲余遠出仙廬峰，雲晴水寒秋自曉。
孤風峭世鳳增擊，高誼映人珠自照。
嗟余苦遭夢幻纒，龜囚蠶縛何時了。
明朝定向舊廬歸，想見盤空雲露小。
當期半夜立西風，月中拾取吹來嘯。
謝性之惠茶
作者：釋德洪
朝代：宋

午窗石碾哀怨語，活火銀瓶暗浪翻。
射眼色隨雲脚亂，上眉甘作乳花繁。
味香已覺臣雙井，聲價從來友壑源。
却憶高人不同試，暮山空翠共無言。
謝李商老伯仲見過
作者：釋德洪
朝代：宋

破屋如馬廐，楚囚亦王尼。
名士連璧來，下馬氣吐霓。
論高玉屑鋸，意妙雞駭犀。
君看八尺姿，一尾抹萬蹄。
弟昆清淨妍，俱當籍金閨。
胡爲披白帢，作隊趨塵泥。
漏風駝止卧，跨海鶻方棲。
何時對陛下，道與稷卨齊。
功成歸脩水，春風雨一犁。
嗟余世不要，所至值澗溪。
願從諸郎游，日涉長灌畦。
警策
作者：釋德洪
朝代：宋

汝未辦道業，何能超塵累。
但觀身精進，則知心猛利。
日中乃當食，食不敢盡味。
夜分而後寢，寢不敢熟睡。
貪入光明想，貪證法明智。
是名心出家，是名身出世。
大哉無累神，合此有道器。
若具所行心，件件俱不是。
而稱釋氏子，動止是羞愧。
讀三國志
作者：釋德洪
朝代：宋

無計酬勞夏簟凉，遺編枕上閲興亡。
氣增髥竟從元德，笑裏瞞徒造子將。
漢鼎未移存北海，蜀兵已挫失南陽。
莫將勝敗論人物，忠義千年有耿光。
讀中觀論
作者：釋德洪
朝代：宋

平生智眼濁，塵劫著心深。
長向環輪上，空將始末尋。
十方真寂滅，一念去來今。
妙絕調琴指，知誰解賞音。
讀十明論
作者：釋德洪
朝代：宋

了知無性滅無明，空慧須從戒定生。
峰頂世間心已盡，蓮開幻事觀方成。
尚無欣慕厭除念，豈有神通變化情。
對現色身人不識，南風小雨共籠晴。
讀古德傳八首·其一
作者：釋德洪
朝代：宋

閑房古寺陳尊宿，對石談經生法師。
萬壑松風一軒月，冷齋清夜想丰姿。
讀古德傳八首·其七
作者：釋德洪
朝代：宋

車輪峰作碧螺旋，不用招邀自滿軒。
等是世間無用物，故宜相對兩忘言。
讀古德傳八首·其三
作者：釋德洪
朝代：宋

夜塚髑髏元是水，客杯弓影竟非蛇。
箇中無地容生滅，笑把遺編篆縷斜。
讀古德傳八首·其二
作者：釋德洪
朝代：宋

石門塚木團雲雨，偶愛車輪烟翠深。
火種刀耕期飽暖，問心求法謾追尋。
讀古德傳八首·其五
作者：釋德洪
朝代：宋

瘦行清坐老垂垂，栗色伽梨取次披。
巖壑形骸雖可畫，烟霞痼疾不須醫。
讀古德傳八首·其八
作者：釋德洪
朝代：宋

絕知名蹟能妨道，正恐師承亦累人。
問法沙彌莫饒舌，百年逆旅要同塵。
讀古德傳八首·其六
作者：釋德洪
朝代：宋

閑中不省歲月改，但見四山青又黄。
指客却随流水去，笑渠世路未全忘。
讀古德傳八首·其四
作者：釋德洪
朝代：宋

糞火但知黄獨美，銀鈎那識紫泥新。
尚無心緒收寒涕，豈有工夫問俗人。
讀和靖西湖詩戲書卷尾
作者：釋德洪
朝代：宋

長愛東坡眼不枯，解將西子比西湖。
先生詩妙真如畫，爲作春寒出浴圖。
讀大智度論
作者：釋德洪
朝代：宋

眼不自見寧見物，去来不見寧見今。
萬物只今全體露，鏡裏有空無路尋。
讀巘禪師錄
作者：釋德洪
朝代：宋

白衣微涴輙易覺，軟泥硬地俱隱脚。
自家力量那借人，了義心頭無處著。
實無一法可相傳，直語臨機休卜度。
讀慶長詩軸
作者：釋德洪
朝代：宋

韻如春水初含風，秀如蘭芽新出叢。
人間何從有此客，坐令衰老忘龍鍾。
新詞鏘金紛滿眼，妙語屑玉霏無窮。
讀之置卷欲仙去，風度絕似歐陽公。
儒生寒酸不上眼，江南風流翻手空。
那知此郎蹶然起，筆端五色回春工。
只今陛下固天縱，文章星斗懸高穹。
天生堯舜稷契主，君宜置在明光宫。
雪中呵手研破硯，詩成一笑天開容。
讀法華五首·其一
作者：釋德洪
朝代：宋

在宅覓車猶是欲，出門露坐始無依。
載行一獸無名字，但愛雪山香草肥。
讀法華五首·其三
作者：釋德洪
朝代：宋

塔解聽經無兩耳，佛稱全體有分身。
寶書讀罷驚清晝，葉葉花花縂是春。
讀法華五首·其二
作者：釋德洪
朝代：宋

火宅縦横皆暗弊，化城觸處是光明。
子争狂走欲方熾，寶所依然念不生。
讀法華五首·其五
作者：釋德洪
朝代：宋

阿字義深當自讀，般舟行苦與誰行。
人言成辨須三世，我欲圓成在此生。
讀法華五首·其四
作者：釋德洪
朝代：宋

慈和自是山林服，知見長凝宴寢香。
要與如来同止宿，却須常拂法空牀。
讀瑜伽論
作者：釋德洪
朝代：宋

此生已無累，一席可窮年。
細嚼寶公飯，飽參彌勒禪。
懶修精進定，愛作吉祥眠。
夜久山空寂，唯聞遶砌泉。
讀禪要法
作者：釋德洪
朝代：宋

天王如来現于世，文殊思往問法義。
便遭貶向鐵圍山，須臾復攝文殊至。
文殊拜起依位住，問我此謫坐何過。
佛言汝自墮艱難，故起現行爲不可。
佛邊女子名離意，端然入定方七歲。
又問何以不逐之，佛言此女久無意。
女以無意逐獲免，十方来衆何不遣。
如来自在神足禪，有意測之近成遠。
讀靈源自作誌銘
作者：釋德洪
朝代：宋

今年九月十有八，清凈法身忽衰颯。
生死鶻崙誰擘破，披露夢中根境法。
無生塔成自作銘，人言無虧寧有成。
一切法空尚曰座，此塔安得離色聲。
障雲方增佛日晚，長嗟更失人天眼。
但餘荷負大法心，乞與叢林照古今。
讀龍勝尊者語
作者：釋德洪
朝代：宋

鼓聲無作者，有作必有處。
乃知畢竟空，誑惑凡耳故。
鏡象無生滅，生滅則有體。
乃知畢竟空，誑惑凡眼爾。
以我如實知，法無心外者。
若人見自心，一切如幻化。
變禪者歸蔣山見佛果乞偈
作者：釋德洪
朝代：宋

霸陵將軍萬人敵，射虎飲羽馬躃易。
下馬視之輙一笑，寧知虎爲草中石。
控弦復射又中的，砉然有聲箭不入。
將軍但知爲石耳，坐令疑虎心相失。
諸方今誰達此機，蔣山老勤默而識。
變公心挂蔣山雲，浩然欲歸約不得。
洞庭青草水粘天，高帆摩空一千尺。
仰看浪摧碧玉山，此時法界毛端集。
谷山沙彌求詩
作者：釋德洪
朝代：宋

十里松風長不老，一庭秋色爲誰閑。
偶逢此日休新夏，偏見耆年憶故山。
貧裏有秋同舉箸，法中添口共開顔。
偶然弄筆成詩句，乘興留題屋壁間。
豆粥
作者：釋德洪
朝代：宋

出碓新秔明玉粒，落叢小豆楓葉赤。
井花洗秔勿去萁，沙瓶煮豆須彌日。
五更鍋面漚起滅，秋沼隆隆疏雨集。
急除烈焰看徐攪，豆才亦趁洄渦入。
須臾大杓傳浄甕，浪寒不興色如栗。
食餘偏稱地爐眠，白灰紅火光濛密。
金谷賓朋怪咄嗟，蔞亭君臣相記憶。
我今萬事不知佗，但覺銅瓶蚯蚓泣。
資國寺春晚
作者：釋德洪
朝代：宋

龍鄉戒曉月空斜，喚起清圓響絡車。
燒筍餉田村窕窈，拾薪煮繭語諠譁。
美忻崖蜜嘗新果，香識山樊稱意花。
歸去路迷光已夕，浸門春水一池蛙。
資國寺西齋示超然二首·其一
作者：釋德洪
朝代：宋

對眠偶此風雨夕，又近寒巖槲葉村。
謝晝未焚風鑑在，韋郎不見語言存。
歲時暗覺持山去，憂患空驚斫水痕。
綠髪彫零心已死，成蹊桃李落華分。
資國寺西齋示超然二首·其二
作者：釋德洪
朝代：宋

人間炊黍未及熟，萬事只今歸欠申。
巳織青駒餞華騮，更披白帢稱閑身。
遺編終不求甚解，故人但願長相親。
去年此日瓊南岸，漲海翻天探騎塵。
賢上人覓偈
作者：釋德洪
朝代：宋

懶修枯骨觀，愛學文字禪。
江山助佳興，時有題葉篇。
相逢未暇語，輒復一粲然。
豈須究所學，覓偈亦自賢。
賦竹
作者：釋德洪
朝代：宋

龍孫盈檻秀，天柱聳雲奇。
陰鎖安禪石，根侵洗硯池。
瓏璁伸粉節，偃蹇鬱虯枝。
敢謂桃兼李，羞鄰雪後姿。
贈修上人
作者：釋德洪
朝代：宋

我愛修公亦自賢，未忻城郭愛林泉。
醉騎鯨背詩遺落，閑把牛毛字細編。
還我青山當夏晚，乞君佳句著牀前。
雨餘獨憑煙雲上，目送孤鴻落照邊。
贈僧
作者：釋德洪
朝代：宋

欹枕無人夢自驚，回廊廣殿午風清。
已浮春露澆詩膽，更炷水沉熏道情。
憂患撼牀聞螘鬭，功名殷鬢作蚊聲。
欲依浄社陪香火，僻處安排折脚鐺。
贈别不愚首座
作者：釋德洪
朝代：宋

道人貂蟬後，骨面遠瞻視。
少年憎俗子，竟以須髪毁。
形骸已變盡，終不沒豪氣。
君看談笑時，時復出奇偉。
湘西松下見，班草問行李。
問儂歸何許，披須開笑齒。
名山皆吾家，況復生如寄。
意行吾車馳，身止吾駕税。
吾生天地間，大倉一稊米。
只今相會面，寧知非寄耳。
思歸固偶然，吾詩聊一戲。
贈别若虚
作者：釋德洪
朝代：宋

殘暑霽嚴威，新涼釀歸思。
夢驚聞松聲，兩鬢到萬事。
中情怯離别，此别仍對子。
追惟初識面，寧復訃有此。
明朝舟洞庭，驚浪銀山起。
醉眼失湘楚，妙語淩淮泗。
我如浮水葉，遇坎當自止。
行將看荆山，歸老鹿門寺。
今不欠無言，但是欠一死。
淮山有奇逸，要是天下士。
若問寂音老，煩君一舉似。
贈别通慧選姪禪師
作者：釋德洪
朝代：宋

選本住山人，精進激惰懶。
規模如乃翁，鐵喙石肝膽。
豈特七閩英，蓋亦叢林揀。
子少長庚曉，我老碧雲晚。
相親出數面，别袂聊一挽。
是非一言足，勃窣百事辦。
分攜青蘋灣，相對秋滿眼。
贈吳世承
作者：釋德洪
朝代：宋

吳郎氣高明，温然見標格。
文章當世家，風流走上國。
清談落玉麈，醉袖餘詩墨。
一種富貴韻，綠髮映坐客。
便覺儒生寒，枯衰酸凍色。
解來古招提，爐香伴禪寂。
宗之果瀟灑，壁門應夜直。
歲晏或來歸，共理登山屐。
贈吳山人
作者：釋德洪
朝代：宋

已得希夷旨趣深，平生蹤跡任浮沉。
壺中景待和煙卧，海上山須带鶴尋。
月裏一枝慵舉手，人間萬事肯關心。
出塵風骨憑誰識，且枕焦桐混世吟。
贈周廷秀
作者：釋德洪
朝代：宋

周郎南州俊，毛骨特英拔。
結髪翰墨場，聲光先逸發。
上書論國事，人危泰山壓。
居然竄南陬，風埃到鬚髪。
平生拙生事，寒饑坐曠達。
相逢湘水湄，清甚等苕霅。
書近庾西臺，詩如王右轄。
解尋磨衲禪，仍領凌波襪。
春露試晴窗，舌頰增脱活。
澆公剛直胸，捜攪醫國法。
氣當宿玉堂，絲絇八磚踏。
當分買山錢，放□痛一掐。
贈器之禪師
作者：釋德洪
朝代：宋

器禪鄱水來，一鉢自笑傲。
偶然家此山，十見青林槁。
寒骨聳詩律，枯筆作行草。
韻如絳闕容，日月不能老。
伊余曾聞名，再見遂傾倒。
情高付無求，語妙知有道。
兹山得君居，便覺山愈好。
何時卜東巖，鄰徑雲共掃。
時時從君游，吐詞覓遺藁。
贈寄老菴僧
作者：釋德洪
朝代：宋

自憐玉鉢雙峰信，来訪牛頭懶比丘。
山色深濃過夜半，月華清亮近中秋。
已欣境勝如龍阜，更覺菴幽占鳳頭。
夢幻此身猶且在，杖藜投老得追遊。
贈少府
作者：釋德洪
朝代：宋

每欲一醉竟未嘗，今朝杯翠如桄榔。
須臾耳熱仰天笑，氣吞萬里駒方驤。
何從人間有此客，杜門忽見車軒昂。
興來對我弄絃索，妙觀隨指追文王。
絕學子雲不汲汲，頗許叔度能汪汪。
何當萬事付一笑，卧看天雨雲飛翔。
贈尼昩上人
作者：釋德洪
朝代：宋

不著包頭絹，能披壞墨衣。
愧無灌溪辯，敢對末山機。
未肯題紅葉，終期老翠微。
余今倦行役，投杖夢煙扉。
贈巽中
作者：釋德洪
朝代：宋

道人少小來廬山，水光山色供盤餐。
坐令山水秀傑氣，繚繞胸中成塊摶。
我初未識已嗟駭，誇聲萬口鋒刃攢。
故人坐上適相值，妙語生我世間歡。
新詩脱口劃如霓，奮毫狂赴龍蛇鑽。
翩翩奕奕出意外，慓然茅屋翻狂瀾。
切疑湯休蹲舌底，又疑醉素戲筆端。
作詩問君覓奇字，留待老年偎日看。
贈成上人之雲居
作者：釋德洪
朝代：宋

天上歐峰寺，人間無事僧。
偶從白沙岸，步入碧螺層。
服匿連空鉢，敷羅挂瘦藤。
遙知雲起處，一室掩香燈。
贈承天邃岑
作者：釋德洪
朝代：宋

長沙大蟲今尚在，眼吻開合珠光彩。
妙年憑陵舌翻海，衲僧呼作叢林客。
邇来頭有把茅蓋，栽田博飯自扶耒。
禪道從他别人會，且復閑眠搔癢背。
贈朱世英
作者：釋德洪
朝代：宋

老妻營炊，稚子汲水。
龐公掃除，丹霞適至。
棄帚迎朋，一笑相視。
不必靈照，多說道理。
贈李敬修
作者：釋德洪
朝代：宋

荷山錦水靈秀鍾，半千嘉運生英雄。
李郎年少韻灑落，天容道骨軒仙風。
下帷默與賢聖對，鈎深索隱皆旁通。
肝腸盤屈疉麗錦，心胸洞徹光玲瓏。
文章氣燄長萬丈，那應筆夢生春虹。
桂枝未折白月窟，麻衣尚走紅塵中。
巖僧素有孝基眼，觀人雖衆無如公。
昂霄聳壑跬可待，行行不用啼途窮。
贈李秀才
作者：釋德洪
朝代：宋

門掩青山相並居，愛君家法不蕭疏。
錦囊舉子能佳句，瑞鳥隱公多諫書。
學士八塼聲價在，謫仙千首笑談餘。
清朝第一他年事，且看歸來著翠裾。
贈欽上人
作者：釋德洪
朝代：宋

嫩日柔風春恰曉，花光醉人濃可皛。
到山不必問老師，春色爲儂都說了。
贈歐陽生善相
作者：釋德洪
朝代：宋

薛公衣尚敝，饑腸轉鳴雷。
天子征遼東，細君笑靨開。
吾夫雖奇蹇，要是高世材。
發必藉時耳，今豈其時哉。
往見張將軍，喜曰真吾儕。
三矢定天山，英聲馳九垓。
房杜未肉食，席門蒙積埃。
但餘王氏子，文字相追陪。
賢哉太夫人，智鑑照襟懷。
嘗自撫其子，國鼎真鹽梅。
但未識其友，試與俱而來。
窺窗見之喜，亟使羅尊罍。
果見貞觀間，相逐登三台。
予嘗閲舊史，至此嘗徘徊。
數子初未貴，踽踽蒿與萊。
而彼一女子，底藴遭窺猜。
何知婁師德，碩大非栽培。
譬之萬頃波，但見瑠璃堆。
倔强如梁公，包撫等嬰孩。
掩卷發長想，鄙吝爲崩頹。
吾今著田衣，百念如冷灰。
功名一破甑，掉臂首不回。
頗怪歐陽生，諛語坐差排。
人生如逆旅，歲月苦逼催。
懸知賢與愚，終作土一抔。
美惡何足道，君亦真恢諧。
愚賢君勿取，吾肯罪形骸。
不肖君謂賢，是適爲吾咍。
重輕寧在子，意子定癡獃。
所喜亦清散，時時過茅齋。
明日念當行，引紙研松煤。
詩成極醇釅，蒲萄初潑醅。
贈汪十四
作者：釋德洪
朝代：宋

石麒麟兒天上物，英姿秀徹氣超忽。
我非寶公亦識君，嘉期半千知一出。
五色豪端欲飛動，萬卷胸中正撐突。
會當談笑取卿相，先看唾手斫月窟。
詞鋒堂堂無筆陣，人笑我頑取纓紱。
昨日賡酬一百篇，遶紙風雷出倉卒。
我詩拙惡未全貧，君語定知窮到骨。
朝來爽氣西山高，倚杖風流如拄笏。
祇恐與君汗漫游，共跨長鯨過溟渤。
贈淨上人
作者：釋德洪
朝代：宋

金華上人牧羊伴，來尋江南好山看。
西湖毛骨漱秋光，野鶴精神照冰段。
嗟余塵事苦相覊，槁項蒼顔老路岐。
二年來往南州浦，古寺閒行三見之。
生涯初不受塵垢，到客跏趺聽秋雨。
玉軸已閒經半掩，銀葉未寒煙一縷。
雲泉佳處包當解，未暇從人覓錢買。
不嫌高笑常垢汙，與子俱載歸東吳。
贈湧上人乃仁老子也
作者：釋德洪
朝代：宋

照人風骨玉頎然，来慰衰途亦自賢。
肝膽秋光磨洞徹，齒牙嶽色嚼芳鮮。
應傳畫裏風煙句，更學詩中文字禪。
已作一燈長到曉，定然百衲不知年。
贈溈山湘書記二首·其一
作者：釋德洪
朝代：宋

山學春愁眉黛，水如含笑花香。
睡起憑高凝睇，淺紅數筆殘陽。
贈溈山湘書記二首·其二
作者：釋德洪
朝代：宋

住山心已老大，看雲情轉虚閑。
東華軟紅縦好，無因飛到窗間。
贈爲上人游方昭默之子也
作者：釋德洪
朝代：宋

年少辭師作遠游，人言虎穴不生彪。
家聲自古能名世，氣宇如今已食牛。
奪得我機方肯住，從教棒打不回頭。
雲山萬疊翛然去，江漢無風一葉舟。
贈王司法
作者：釋德洪
朝代：宋

輕帆已有渡江期，高會清游惜此時。
水閣颺煙晴試茗，雪窗剪燭夜論詩。
衝寒遠鴈來横浦，弄色新梅半糝枝。
林下自知無一事，亦應風月動關思。
贈王性之
作者：釋德洪
朝代：宋

性之自是英特人，唯恐富貴來逼身。
我非寶公亦識子，地上復見天麒麟。
眉間爽氣照秋色，山水頓覺生精神。
胸中撐拄萬卷讀，對客傾瀉如崩雲。
不恨子未識和仲，但恨和仲未識君。
道山歸計儻可緩，且復白帢拖紅塵。
他年攜我渡弱水，僥倖一看瀛州春。
詩成笑答千巖響，東崦峰頭湧玉輪。
贈王敦素兼簡正平
作者：釋德洪
朝代：宋

空山無人舟壑移，坐看香燒行篆畦。
兄弟華軒肯過我，墮甑與箒生光輝。
著屐登山亦不惡，攜被假宿良幽期。
燈前綠髪映玉頰，風流未數崔宗之。
夜談詞辯出神駿，頓塵赤兔真權奇。
我欲置君帥河朔，軍前千騎紅粧隨。
望雲題詩付横槊，玉带錦袍英特姿。
又欲置君玉堂卧，霧窗棐几春晝遲。
醉中草制敏風雨，諸公堵立相嗟咨。
微吟擁鼻笑不語，恐未免爾無多辭。
爲君張燈掃東壁，他日重來讀此詩。
贈王聖侔教授
作者：釋德洪
朝代：宋

汝江軟碧摇寒空，環江玉色羅五峰。
神奇融結孕千載，於是代出文章公。
荆公道德輩孔孟，致君勳業伊周同。
君侯才氣真不減，行看接武隆休功。
妙齡人誇好風節，氣壓潁汝何其雄。
曾經大筆戰文陣，豪俊莫敢攖其鋒。
老師碩儒玉堂上，爭看灑筆回春工。
果然一日蓋天下，聲名熠燿馳華戎。
都城立石傳萬口，士林矜氣横長虹。
巖僧廢棄誰比數，亦復誦詠懽填胸。
迹微自恨不及識，向風每覺勞雙瞳。
天公恤此慕善者，因遣識面山水中。
坐令平昔心變滅，譬如塵淨餘清銅。
自誇問道陜西老，道人況亦參禪宗。
與君於法實昆弟，姑留十日游從容。
拙詩别君無嶮句，何從賞我雙頰紅。
他年揖讓對明主，回顧此會成虚空。
蹄輪冠蓋塞門巷，容我劇笑應無從。
贈珠侍者二首·其一
作者：釋德洪
朝代：宋

我是布毛侍者，解藏陷虎鋒機。
勘破諸方歸去，一藤深鎖煙霏。
贈珠侍者二首·其二
作者：釋德洪
朝代：宋

一等心華自照，不煩春色須開。
安用翻瀾千偈，却輸枯木寒灰。
贈珠維那
作者：釋德洪
朝代：宋

湘雲遮世路，閑客此閑行。
彌日不忍去，眷此山水清。
暖窗欲春色，茗椀雪花輕。
道人舊不識，一見意已傾。
人主無根蒂，聚散如流萍。
聊炷返魂梅，將以熏道情。
此詩亦偶爾，夫用四座驚。
贈癩可
作者：釋德洪
朝代：宋

可師有奇骨，吐語愕衆口。
秀如出盆絲，媚若春月柳。
舊詠雪梅詞，便覺落渠後。
抱痾亦同粲，視身一塵垢。
卧看東溪雲，懸瀑激窗牖。
廬山久無僧，殿閣空華構。
誰知千巖勝，竟入此郎手。
我癡世不要，冷落如弊箒。
但意君可奪，獨能容我不。
贈石頭志庵主
作者：釋德洪
朝代：宋

陜西道人最聲價，自與老南相逼亞。
常恐清塵補綴難，那知乃有如君者。
爭傳絕似餘杭標，十年夢想空飄颻。
邇來衡嶽祝融下，一見便令人意消。
道骨清閑神秀徹，湛湛光風磨霽月。
高談未了山日斜，篆煙已滅灰如雪。
平生安得情相似，可憐投分今如此。
且作山中盛事傳，我忘朴陋君忘年。
贈羅道人
作者：釋德洪
朝代：宋

蜕塵標韻矯翔鸞，鬢髪樓颼風露寒。
脱舄骨飛何日見，解衣沐浴萬人看。
肯来從我翛然住，皆說他人屈致難。
戲作猫聲行聚落，自忘身是晉郎官。
贈胡子顯八首·其一
作者：釋德洪
朝代：宋

小縣風光秀句傳，太平無象宰君賢。
雖非社日長聞鼓，不是炊時亦有煙。
贈胡子顯八首·其七
作者：釋德洪
朝代：宋

弄晴雨過秧針出，花信風来麥浪寒。
想見豐登民訟少，長官行摺道書看。
贈胡子顯八首·其三
作者：釋德洪
朝代：宋

去年苛政如狼虎，盗賊縦横民散居。
那料春来見天日，抱孫門巷買犁鉏。
贈胡子顯八首·其二
作者：釋德洪
朝代：宋

作官要自有家法，童稚熏蒸飽見聞。
堆案文書談笑了，先將勤政報君恩。
贈胡子顯八首·其五
作者：釋德洪
朝代：宋

無數花紅霞委地，幾重雲碧幕攤空。
遥知客退西園裏，盡落登臨語笑中。
贈胡子顯八首·其八
作者：釋德洪
朝代：宋

煙鬟散亂猶梳月，谷口含胡欲吐雲。
山寺閉門春睡足，可憐憑檻不同君。
贈胡子顯八首·其六
作者：釋德洪
朝代：宋

庭訟凋殘道氣增，早衙清磬夜香燈。
吏人莫作官人看，我是南州有髪僧。
贈胡子顯八首·其四
作者：釋德洪
朝代：宋

社飲扶携春日和，柘岡麥壟竟相過。
不因舊歲追胥苦，安得春来喜氣多。
贈范伯履承奉二子
作者：釋德洪
朝代：宋

大范風月湖，小范煙雨柳。
清明與秀徹，風度隨付受。
醉闌看落筆，已覺風助肘。
聲名定追尋，公卿在懷袖。
江湖方縱浪，第未一唾手。
乃公幹國器，讜論在人口。
謫居長閉門，藥方曾校否。
著書亦細事，用舍付杯酒。
君看雨園鳩，雨晴定呼舊。
贈蔡儒効
作者：釋德洪
朝代：宋

我家與君鄰屋居，君昔未生先長我。
君髪齊眉我總角，竹居讀書供日課。
君誦盤庚如注瓶，我讀孝經如轉磨。
長老奇君王佐才，拭目顒顒觀長大。
十三環坐同賦詩，出語已能驚怯懦。
風雷遶紙成千篇，棄遺不惜如零唾。
神思義表文融明，清絕如珠不受涴。
江左相傳紙價增，東坡一讀不復和。
懷高識遠不可屈，功成回首破甑墮。
家貧口衆難自安，出圖斗粟充饑餓。
閙聞筆陣掃萬人，上國英雄膽先破。
殿前作賦聲摩空，盛名四海爭掀播。
華裾如葱馬如龍，九衢突若流星過。
我經憂患早衰微，生怕虚名招實禍。
方衣童首住江村，飽飯愛尋閒處卧。
睡餘信手摸書看，會意起來行復坐。
林泉成趣亦題詩，年來藁帙成堆垛。
仙郎開卷面發光，誇我雄詞驚李賀。
相期他日同此遊，先買鄰庵山數朵。
青松白石聞此言，共作廬山二十箇。
贈覺成上人
作者：釋德洪
朝代：宋

雲泉措置萬事外，鬚髪凋零伸欠中。
想見龍城山下路，一川秋色稻花風。
贈許彦周宣教游嶽彦周參機道者
作者：釋德洪
朝代：宋

一幅紗巾九節筇，翛然生計似龐公。
孤雲野鶴登空去，萬壑千巖墮笑中。
岣嶁晴披應獨往，懶瓉醉卧與誰同。
遙知勘破癡禪老，想見臨機面發紅。
贈許秀才
作者：釋德洪
朝代：宋

虬髭鐵面鶴精神，水鑑心胸不受塵。
吹耳松風靠藜杖，敞衣山月岸綸巾。
虎頭猿臂成何事，道骨方瞳亦可人。
他日西湖如過我，飲君一味武林春。
贈許邦基
作者：釋德洪
朝代：宋

邦基今年方十九，美如濯濯春月柳。
龍章鳳姿絕世無，金馬玉堂如故有。
酒闌愛捉玉麈尾，玉色正同批誥手。
高燒銀燭擁新粧，看君落筆龍蛇走。
欲驅清景入秀句，萬象奔趨不敢後。
人疑錦繡纒肺腸，不然筆端應有口。
謫仙風流今復見，況亦彷彿外塵垢。
但恐功名纒縛人，未放青山掛窗牖。
贈誠上人四首·其一
作者：釋德洪
朝代：宋

煴火扶持清境，篝燈點破黄昏。
凍耳欣聞軟語，冷齋忽變春温。
贈誠上人四首·其三
作者：釋德洪
朝代：宋

覓句初聞試手，吐詞果復驚人。
夜覺千巖晝永，曉看萬瓦生春。
贈誠上人四首·其二
作者：釋德洪
朝代：宋

衝雪来尋覺範，思時山說靈源。
此夕蒋陵二老，畫出韋郎五言。
贈誠上人四首·其四
作者：釋德洪
朝代：宋

對書只圖遮眼，題詩何必須編。
且看無情說法，羣山雪盡蒼然。
贈誦法華僧
作者：釋德洪
朝代：宋

生存異夢傳書鎮，骨冷青蓮出瓦棺。
試看法華精進力，兩翁先已爲開端。
贈道法師
作者：釋德洪
朝代：宋

道公膽大過身軀，敢逆龍鱗上諫書。
獨欲袒肩擔佛法，故甘引頸受誅鉏。
三年竄逐心無愧，萬里歸来貌不枯。
他日教門綱紀者，近聞靴笏趁朝趨。
贈道禪者
作者：釋德洪
朝代：宋

大河卷浪雪翻風，橋壓千艘卧彩虹。
岱嶽煙雲連絕域，北門樓閣礙層空。
浪游荆椘重湖外，更在溈源疊嶂中。
水餠槐芽動鄉思，近来歸夢與誰同。
贈鄒處士
作者：釋德洪
朝代：宋

長沙人物秀而雅，爭如絕致名天下。
率更之書更古今，鍾王筆蹟遭凌跨。
藏真草聖夢英篆，齊己詩篇洞青畫。
易生寶覺未暇數，爾來鄒敦最聲價。
巨公要人邈已徧，戲畫寂音老尊者。
繩牀壞衲氣深穩，霜須瘴面情閑暇。
平生剛褊語忤世，定知見此遭譏罵。
涼都貴人如玉叢，富貴熏天光照夜。
凌烟風姿劍拄頤，妙手當煩爲圖寫。
贈鄒顔徒
作者：釋德洪
朝代：宋

肉眼倒皮相，高才多陸沉。
火知三日玉，貧試一生心。
世路多追逐，雲山獨見尋。
聖賢酌古力，勸子手勤斟。
贈鑒上人
作者：釋德洪
朝代：宋

毗尼藏出清淨寶，精進林生功德香。
但得身心常寂靜，自然毛孔發靈光。
蒼苔不厭芒鞵弊，空翠偏宜壞衲荒。
好在虎溪長不出，阿持何意尚遊方。
贈閻資欽
作者：釋德洪
朝代：宋

名都大藩地，英俊蔚如林。
烏靴青衫中，時見閻資欽。
風度若英特，杳然自清深。
借無軒冕意，功名亦相尋。
合是廊廟具，下僚那敢沉。
郵亭款夜語，霜清特携衾。
篝燈伴清對，商略雜古今。
譬如武庫開，錯粲森球琳。
詩工出奇麗，寫物意在琴。
絕如歐陽公，但欠雪滿簪。
句法本嚴甚，頗遭韓柳侵。
願爲匿盆麝，恥作躍爐金。
世無子期耳，廣陵誰賞音。
何當學梅福，九江歸雲岑。
贈關西温上人
作者：釋德洪
朝代：宋

鐵面關西氣逸群，平生蹤跡付浮雲。
爪州渡口曾同泛，石廪峰前又見君。
荔子招呼閩嶺外，白粳留滯汝江濆。
拄藤更入西川去，要讀豐碑未見文。
贈陳靜之
作者：釋德洪
朝代：宋

仙郎如驚鸞，風格殊秀整。
文章體自然，五色麗雲錦。
紛紛少年場，英氣横筆陳。
家聲盛漢魏，未暇數唐晉。
元龍特豪偉，太邱苦剛正。
相逢黄卷中，崔嵬山嶽峻。
君當世其家，已見逸羣駿。
笑談不自覺，滿坐湖海韻。
富貴率致身，華裾宜綠鬢。
功名偶然耳，何必以身徇。
未近翠雲裘，先看班玉筍。
贈雲道
作者：釋德洪
朝代：宋

道人有奇骨，野鶴在雞羣。
十年江北南，高蹤等浮雲。
朅來□國生，紛埃涴衣裙。
西山遶漳水，玉澗連石門。
中有唐朝寺，禪誦度朝昏。
正當袖手去，坐對柏子焚。
君看市朝間，凍螘環磨輪。
何當作高笑，視世一虻蚊。
贈靜上人
作者：釋德洪
朝代：宋

雪摧枯慮默如瘖，秋壓寒松老不禁。
一室閉門稀識面，半窗斜照自拴針。
重城此日留詩别，疊巘何年結伴尋。
衰退寧堪久塵土，相看滿眼是歸心。
贈麻城接待僧勝上人
作者：釋德洪
朝代：宋

綠髪凋零白業增，住菴随分有規繩。
爲分一邑人家飯，普供十方雲水僧。
掃徑客来圓笑靨，開軒雲破露寒層。
君看擊桶金牛手，坐續山頭柏子燈。
贈黄得運神童
作者：釋德洪
朝代：宋

君初髪齊眉，玉頰照秋光。
誦詩巨萬紙，一目俱五行。
不信同舍兒，所閲隨廢忘。
姓名入清禁，詔落銅山陽。
十三見天子，奏對允且詳。
飜瀾誦五經，如水傳觥觴。
環觀共嗟異，朱紫如堵墻。
華裾小旋製，初掛煩宫粧。
歸來汝水濆，夾道萬夫望。
指目無雙裔，吟嗄有此郎。
異態懸睿想，行看登廟堂。
那知事齟齬，放浪魚稻鄉。
顧我與君别，忽忽移十霜。
更逢石門下，美髯如許長。
抵掌話夙昔，夜語響山房。
古人當大謬，噪索失其常。
夫子獨何得，坦率追羲皇。
乃爲任重器，愈抑道愈昌。
作詩以壽君，他日未易量。
功成徑歸來，復此山水傍。
幅巾青杖竹，卒歲以徜徉。
赤眼禪師畫像贊
作者：釋德洪
朝代：宋

森森禪林，公特秀出。
輕世急道，不可跂及。
遺風至今，秋霜烈日。
我初瞻像，再拜稽首。
一室嚴冷，如虎方吼。
嗟余寡助，乃生公後。
忍視大法，陵夷末運。
奴婢小人，利欲迫窘。
冀公一吒，腦破膽隕。
嗚呼公乎，再見無由。
冗攘方熾，何時云休。
願起公死，從之以游。
赴太原獄別上藍禪師
作者：釋德洪
朝代：宋

平昔巾盂共空壁，只今樓觀礙層霄。
道心針水妙應在，俗眼雲泥謾覺遥。
道路爲家身是寄，死生如夢意全消。
明年五頂東游徧，来聽吴音發海潮。
超然在東華作此招之
作者：釋德洪
朝代：宋

芒鞋踏破成何事，坐榻塵埋只汗顔。
齋鉢生涯唯澗飲，結茅終待老鍾山。
超然攜泉侍者來建康獄慰余甚喜作此
作者：釋德洪
朝代：宋

堂堂福德相，凛凛龍泉威。
天神護戒足，山鳥曾巢衣。
彌天並輿載，清涼七帝師。
其徒今日榮，渠心終笑之。
一鉢游人間，不言行四時。
胡爲肯至此，驚定心愈疑。
乃知明月淨，曾不憎污池。
異哉月旁星，隨逐相因依。
羣囚手加額，雀息瞻梵儀。
吾亦失沉痾，一笑歡解頤。
超然自見軒
作者：釋德洪
朝代：宋

叢林爭致致不得，繭足徑來尋儼師。
幽境自能情外見，高懷獨出世間癡。
清晨倚檻臨黄卷，五月亂山聞子規。
夙習尚嗟消未盡，壁間時錄和陶詩。
超禪師示衆云見聞覺知只可一度
作者：釋德洪
朝代：宋

見聞覺知只一度，如刀斫水終不破。
細尋痕迹了無有，謂無破處則不可。
譬如密室風寂然，謂風無有俱是過。
以扇爲風則動揺，風本不動汝會麽。
迎爽樓
作者：釋德洪
朝代：宋

危樓華構倚青冥，卷盡晴嵐獨自登。
去雁横斜紛點點，好峰青碧露層層。
勝游與客同清賞，佳處題名在翠筠。
憑檻不堪衰眼力，候船津渡見歸僧。
述古德遺事作漁父詞八首·丹霞
作者：釋德洪
朝代：宋

不怕石頭行路滑，歸来那愛駒兒踏，言下百骸俱撥撒。
無剩法，靈然晝夜光通達。
古寺天寒還惡發，夜將木佛齊燒殺，炙背横眠真快活。
憨抹撻，從教院主無鬚髪。
述古德遺事作漁父詞八首·亮公
作者：釋德洪
朝代：宋

講處天花随玉麈，波心月在那能取，旁舍老師偷指注。
回頭覷，虚空特地能言語。
歸對學徒重自訴，從前見解都欺汝，隔岸有山横暮雨。
翻然去，千巖萬壑無尋處。
述古德遺事作漁父詞八首·寶公
作者：釋德洪
朝代：宋

来往獨龍岡畔路，杖頭落索閑家具，後事前觀如目覩。
非讖語，須知一念無今古。
長笑老蕭多病苦，笑中與藥皆狼虎，蠟炬一枝非囑付。
聊戲汝，熱来脱却娘生袴。
述古德遺事作漁父詞八首·船子
作者：釋德洪
朝代：宋

萬疊空青春杳杳，一簑煙雨吴江曉，醉眼忽醒驚白鳥。
拍手笑，清波不犯魚吞釣。
津渡有僧求法要，一橈爲汝除玄妙，已去回頭知不峭。
猶迷照，漁舟性懆都翻了。
述古德遺事作漁父詞八首·萬回
作者：釋德洪
朝代：宋

玉带雲袍童頂露，一生笑傲知何故，萬里歸来方旦暮。
休疑慮，大千揑在毫端聚。
不解犁田分畝步，却能對客鳴花鼓，忽共老安相耳語。
還推去，莫来攔我毬門路。
述古德遺事作漁父詞八首·藥山
作者：釋德洪
朝代：宋

野鶴精神雲格調，逼人氣韻霜天曉。
松下殘經看未了，當斜照，蒼煙風撼流泉遶。
閨閣珍奇徒照耀，光無滲漏方靈妙，活計現成誰管紹。
孤峰表，一聲月下聞清嘯。
述古德遺事作漁父詞八首·靈雲
作者：釋德洪
朝代：宋

急雨顛風花信早，枝枝葉葉春俱到。
何待小桃方悟道，休迷倒，出門無限青青草。
根不覆藏塵亦掃，見精明樹唯心造，試借疑情看白皂。
回頭討，靈雲笑殺玄沙老。
述古德遺事作漁父詞八首·香嚴
作者：釋德洪
朝代：宋

畫餅充饑人笑汝，一庵歸掃南陽塢。
擊竹作聲方省悟，徐回顧，本来面目無藏處。
却望溈山敷坐具，老師頭角渾呈露，珍重此恩踰父母。
須薦取，堂堂密密聲前句。
追和帛道猷一首
作者：釋德洪
朝代：宋

永懷山陰老，潄流味餘津。
幽尋見蘭叢，蒼然出荆榛。
便欲即之語，忘其千歲人。
歸休正吾志，理順如析薪。
夜舂博飯喫，猶勝海南民。
送一上人
作者：釋德洪
朝代：宋

子從大梁來，會我秦淮道。
十年三度别，此别吾甘老。
學道如牧羊，敗羣者則鞭。
一切但仍舊，自然常現前。
子初不衣綿，而今便故絮。
山舟日夜逃，美貌豈長住。
時至不相待，勿恃骨肉間。
要當自努力，譬如人上山。
送一萬回
作者：釋德洪
朝代：宋

當年随我出西州，到處雲山共勝游。
那料秦淮烟雨裏，倚筇看子上孤舟。
送不伐赴天府儀曹
作者：釋德洪
朝代：宋

長沙解嶺海，浩壤冠南楚。
豈止風物繁，山水亦清富。
然以余觀之，兩者未足數。
雖曰大藩地，要以多賢故。
元侯汝潁奇，家世工酌古。
朅來簿書中，見此廊廟具。
三年令小邑，野鶴剪翎羽。
側腦望雲漢，奮躍思遠舉。
忽聞除書至，當得贊天府。
婢僕想京華，一室譁兒女。
便覺駝鐸聲，吹帽黄塵路。
舉首望絳闕，金碧礙雲雨。
富貴來自天，車馬氣成霧。
遙知念舊遊，笑與同僚語。
送丕上人歸黄蘗
作者：釋德洪
朝代：宋

萬身馬鬛轉龍腰，十里風聲捲海潮。
翠靄晴時飛畫棟，蒼崕斷處見朱橋。
老驚鄉井心空在，說著巖叢意已消。
慚愧東風知此恨，夜来吹夢到山椒。
送人
作者：釋德洪
朝代：宋

相送復相别，不異雲間月。
無心去復來，有魄圓還缺。
此别興何如，西風秋月初。
暮鴻千里至，能寄八行書。
送僧歸故廬
作者：釋德洪
朝代：宋

投名新入社，卧病偶思歸。
渡澗脱芒屨，扶藤下翠微。
寒松猶带雨，瘦骨不勝衣。
若見翁鑽紙，當施百丈機。
送僧歸石門
作者：釋德洪
朝代：宋

曾學雲菴逸格禪，别来江柳幾春煙。
相逢水寺初嘗橘，忽憶風簷共擘蓮。
遥想到山寒食後，却思分首上元前。
與誰振策西湖路，清曉一聲啼杜鵑。
送僧歸筠
作者：釋德洪
朝代：宋

西津渡口唐朝寺，到眼瀟湘饜飫看。
誰遣松聲環坐榻，更令嶽色墮欄干。
君如鳥倦今知返，我與鷗盟久已寒。
想見若耶溪上路，正嘗盧橘带甘酸。
送僧歸雲巖
作者：釋德洪
朝代：宋

和氣津津出眉宇，平生快活隨緣住。
憶昨思山林下來，如今却向城中去。
燕子初飛簾幕風，海棠睡重清明雨。
重唱龍山諸佛機，紅塵動處雲成縷。
送僧游泗洲
作者：釋德洪
朝代：宋

濁流一千里，快瀉如建瓴。
解舟東灣橋，晝夜不得停。
忽驚萬頃碧，一舉當眼青。
自推舴艋窗，出步楊柳汀。
精神覺蕭散，鶴雛生翅翎。
僧伽坐閲世，層崖登青冥。
生涯亦何有，隨處懸盂瓶。
洗心依老宿，湛意終殘經。
回頭大梁夢，塵迹俱凋零。
余亦厭久客，行趁東揚舲。
會宿淮山陽，話此遭熏蒸。
看君新句法，霜刀新發硎。
送僧遊南嶽
作者：釋德洪
朝代：宋

古寺閒關聊作招，夏秋歸思謾迢迢。
枕中柔櫓驚鄉夢，門外秦淮漲夜潮。
想見舊房生薜荔，不堪疏雨在芭蕉。
何時却理緣雲策，峰頂同誰看石橋。
送僧還長沙
作者：釋德洪
朝代：宋

去袂不容挽，子規真滑唇。
烟村相送處，風物更撩人。
麥浪空翻日，花房尚鎖春。
遙知到湘浦，盧橘恰嘗新。